Summary: Suuret teknologiayhtiöt seulovat sisältöjä lasten seksuaalista hyväksikäyttöä sisältävän materiaalin varalta. Apple aikoo hoitaa seulonnan omalla tavallaan ja tämä on saanut monet huolestumaan.

Teknologiayhtiö Apple ajautui elokuun alussa yhtiölle poikkeuksellisen kohun keskelle, kun se  ilmoitti alkavansa seuloa lasten hyväksikäyttöä sisältävää materiaalia iphone-puhelimissa . Ilmoitus synnytti vastareaktion, johon sulavasta muotoilusta, hiotuista yksityiskohdista ja tarkkaan mietityistä julkistuksista tunnettu Apple ei ollut tottunut.
 Käytännössä kyse oli kolmesta uudesta ominaisuudesta, jotka kaikki liittyvät lasten suojeluun. Ensimmäinen uudistus koskee virtuaaliavustaja Siriä, joka vastaisuudessa ohjaa ihmisiä hankkimaan apua, jos he hakevat lasten hyväksikäyttöä esittävää materiaalia netistä. Tämä ominaisuus ei ole aiheuttanut keskustelua.
 Toinen päivitys antaa vanhemmille mahdollisuuden seurata tarkemmin lastensa viestittelyä. Tekoälyä hyödyntävä ominaisuus tarkastaa kaikki lähtevät ja tulevat viestit arkaluontoisen sisällön varalta. Jos puhelin havaitsee, että alle 13-vuotias on saamassa tai lähettämässä esimerkiksi alastonkuvan, se ilmoittaa tästä vanhemmille. Alle 18-vuotiaiden kohdalla puhelin varoittaa nuorta arkaluontoisen materiaalin lähettämisestä.
 Tämä ominaisuus on herättänyt keskustelua lasten oikeudesta yksityisyyteen. Yli 90 kansainvälistä ihmisoikeusjärjestöä on  ilmaissut huolensa  etenkin seksuaalivähemmistöjä edustavien nuorten puolesta. Suojellessaan lapsia, ominaisuus asettaa toiset lapset vaaraan.
 Kaikista eniten kuohuntaa on kuitenkin synnyttänyt kolmas uudistus, eli päätös alkaa seuloa lasten seksuaalista hyväksikäyttöä sisältävää materiaalia ihmisten iphoneissa.
 Kuohunta tämän päivityksen ympärillä on jatkunut jo useita viikkoja ja yhtiö on joutunut tarkentamaan ja perustelemaan linjaustaan useaan otteeseen. Niin  tietoturva-asiantuntijat  kuin  Applen omat työntekijät  ovat esittäneet kritiikkiä Applea kohtaan.
 Toki yhtiö on saanut myös kiitosta, mutta se on jäänyt täysin kritiikin varjoon.
 Miten lasten seksuaalista hyväksikäyttöä sisältävän materiaalin seulominen voi synnyttää näin ison kohun? Etenkin, kun Facebookin ja Googlen kaltaiset teknologiayhtiöt ovat jo vuosien ajan seuloneet materiaalia omissa palveluissaan.
 Kohun taustalla on iänikuinen vääntö ihmisten yksityisyyden ja toisten ihmisten turvallisuuden välillä. Mutta tämä ei ole kohun ainoa syy.
 Apple avasi silmänsä
 Viime vuonna Facebook raportoi Yhdysvalloissa  yli 20 miljoonaa tapausta , joissa se oli havainnut lasten seksuaalista hyväksikäyttöä sisältävää materiaalia palveluissaan. Googlella vastaava luku oli vajaat 550 000 kappaletta. Applen tekemien ilmoitusten määrä oli 265.
 Jopa pahamaineinen kaiken salliva keskustelusivusto 4chan on tehnyt ilmoituksia enemmän kuin Apple.
 Apple on markkinoinut itseään ja tuotteitaan käyttäjiensä yksityisyyden suojelijoina. Hyväksikäyttöä sisältävästä materiaalista tehtyjen ilmoitusten perusteella mainoslause  “mitä tapahtuu iphonessasi, pysyy iphonessasi”  pitää paikkansa. Apple ei urki käyttäjiensä tietoja.
 Eikä sen ole tarvinnut. Monet valtiot velvoittavat teknologiayhtiötä ilmoittamaan viranomaisille, kun ne havaitsevat lasten hyväksikäyttöä sisältävää materiaalia palveluissaan. Lait eivät kuitenkaan velvoita yhtiöitä aktiivisesti etsimään materiaalia.
 Tämä on muuttumassa. Sekä Britanniassa että EU:ssa on vireillä lakiesitykset, jotka velvoittaisivat teknologiayhtiöt seulomaan hyväksikäyttömateriaalia palveluissaan.
 Applen päätös alkaa seuloa käyttäjiensä tietoja voi hyvinkin johtua tästä. Yhtiö haluaa olla lainsäätäjiä edellä ja toteuttaa seulonnan omalla tavallaan omien periaatteidensa mukaisesti.
 Mitkä sitten ovat Applen tavat ja periaatteet?
 Apple mainosti iPhonen yksityisyydensuojaa muun muassa Los Angelesissa toukokuussa 2019. Etienne Laurent / EPA
 Apple ulkoistaa seulonnan puhelimelle
 Tällä hetkellä esimerkiksi Facebook ja Google seulovat lasten seksuaalista hyväksikäyttöä sisältävää materiaalia omilta palvelimiltaan. Myös Apple voisi toimia näin ja seuloa iphone-käyttäjiensä iCloud-varmuuskopiot. Kaikki Applen iCloud-palvelimelle tallennetut tiedot eivät ole läpisalattuja ja  Apple on luovuttanut pyynnöstä näitä tietoja viranomaisille .
 Tavallaan Apple toimii jo näin. Kaksi vuotta sitten  yhtiö lisäsi pilvipalvelunsa käyttöehtoihin , että se  saattaa  seuloa iCloud-palveluun ladattuja tiedostoja laittoman sisällön varalta. Applen tekemien ilmoitusten vähäisen määrän perusteella voidaan todeta, ettei se seulo läheskään kaikista sovelluksista pilvipalveluun ladattuja tiedostoja. Tällä viikolla yhtiö vahvisti, että se on  rajoittanut seulonnan sähköposteihin .
 Apple ei kuitenkaan halua tehdä kuvien seulontaa pilvipalvelussaan. Sen sijaan yhtiö on päättänyt hoitaa työn ihmisten puhelimissa. Tämä tapahtuu lataamalla jokaiseen iphone-puhelimeen tiivistekokoelma viranomaisten tiedossa olevasta hyväksikäyttömateriaalista. Nämä ovat niin sanottuja digitaalisia sormenjälkiä yksittäisistä kuvista ja videoista.
 Tämän jälkeen puhelin luo samalla menetelmällä tiivisteen jokaisesta puhelimeen tallennetusta kuvasta. Jos luotu tiiviste täsmää viranomaisilta saadun tiivisteen kanssa, puhelin lähettää ilmoituksen Applelle, jonka työntekijä tarkistaa tiedostot manuaalisesti pilvipalveluun ladatuista varmuuskopioista. Jos materiaali todetaan laittomaksi, Apple ottaa yhteyttä viranomaisiin.
 Itse asiassa osumia pitää tulla yli 30 ennen kuin puhelin hälyttää Applelle. Tämän rajapyykin Apple perustelee sillä, että se haluaa varmistaa, että kyseessä todella on hyväksikäyttöä esittävää materiaalia omaava henkilö, eikä yksittäinen virheellinen osuma.
 Applen mukaan puhelimessa tapahtuva seulominen on käyttäjien yksityisyyden suojan kannalta parempi vaihtoehto kuin palvelimella tapahtuva seulominen. Kun tietojen läpikäynti tapahtuu puhelimessa, Applella ei ole mahdollisuutta nähdä mitään ylimääräistä. Jos kuva ei tuota osumaa, järjestelmä ei opi mitään eikä Applelle kerry mitään dataa. Tavallaan sinä (puhelimesi) hoidat seulomisen, eikä Apple.
 Apple luo portin, jota se ei ole halunnut luoda
 Apple on tähän asti suojellut käyttäjiensä yksityisyyttä rakentamalla puhelimistaan erittäin suojattuja. Iphonet salaavat kaikki puhelimeen tallentuvat tiedot. Salauksen avaamisen tarvittavat avaimet luodaan puhelimessa ja ne ovat vain siellä.
 Malliesimerkin tästä tarjosi Applen kiista Yhdysvaltain viranomaisten kanssa vuonna 2015, kun viranomaiset vaativat Applea auttamaan San Bernardinossa 14 ihmistä surmanneen miehen iphonen salauksen murtamisessa. Apple ei yksinkertaisesti pystynyt purkamaan salausta. Se olisi voinut helpottaa viranomaisia salauksen murtamisessa  muuttamalla puhelimen ominaisuuksia siten , että salasanoja olisi voinut syöttää automaattisesti raa’alla laskentateholla. Avainta ampujan puhelimeen Apple ei olisi voinut antaa, koska sillä ei sitä ollut.
 Apple kuitenkin kieltäytyi kaikesta yhteistyöstä. Sen sijaan yhtiö käytti tapausta hyväkseen  kiillottamalla julkisuuskuvaansa  yksityisyyden suojelijana.
 Yhdysvalloissa viranomaiset ovat vaatineet teknologiayhtiöitä luomaan järjestelmiinsä takaportteja San Bernardinon kaltaisia tapauksia varten.  Apple on ollut eturintamassa  vastustamassa näiden takaporttien rakentamista.
 Nyt Apple on kuitenkin luomassa mahdollisuuden päästä puhelimen tietoihin käsiksi, kuten teknologia-analyytikko  Ben Thompson   huomauttaa . Enää kyse ei ole siitä, voiko Apple nähdä puhelimeen, vaan siitä, millä perusteella Apple näkee puhelimeen.
 Ainoa tapa, jolla iphonen omistaja voi estää puhelimessaan tapahtuvan seulonnan, on ottaa iCloud-varmuuskopiointi pois päältä.
 Ihmiset muistelivat ampumisessa menehtyneitä läheisiään Inland Regional Centerillä San Bernardinossa joulukuussa 2015. Tapauksen jälkeen Yhdyvaltain viranomaiset vaativat useaan otteeseen Applea auttamaan ampujan puhelimen salauksen purkamisessa. Apple kieltäytyi ja lopulta viranomaiset saivat murrettua salauksen ulkopuolisten tietoturvayritysten avulla. Tämän jälkeen liittovaltion poliisi FBI veti Applea koskevat vaatimuksensa pois oikeusistuimista. Mike Nelson / EPA
 Entä Kiina?
 Applen ilmoituksen jälkeen tietoturva-asiantuntijat nostivat ensimmäiseksi esille mahdollisuuden, että autoritääriset hallinnot vaativat saada seulontaominaisuuden käyttöönsä toisinajattelijoiden etsimiseen.
 Tällä hetkellä Applen järjestelmä saa tiivistekokoelmat Yhdysvalloissa lasten hyväksikäyttöä tutkivalta virastolta NCMEC:ltä. Kun ominaisuus otetaan käyttöön muissa maissa, Applen täytyy olla varma, että tiivistekokoelmalla todella etsitään lasten seksuaalista hyväksikäyttöä sisältävää materiaalia.
 Suurimmaksi uhaksi on nostettu Kiina, joka on ottanut kaikki mahdolliset teknologiat käyttöönsä toisinajattelijoiden vaimentamiseksi. Kiinaa ei kuitenkaan Applen uusi ominaisuus välttämättä kiinnosta, sillä jo nyt Apple on käytännössä luovuttanut Kiinan hallinnolle avaimet käyttäjiensä salattuihin tietoihin.
 Kiina on osoittanut, että valtioilla on mahdollisuus lainsäädännön avulla painostaa Applea. Kehitystä on varmasti seurattu Intiassa, jossa  hallinto on kiristänyt otettaan teknologiayhtiöistä . Myös Venäjällä vaatimukset opposition sensurointiin ovat  koventuneet .
 Apple on vakuuttanut, ettei se aio taipua valtioiden vaatimuksiin. Tämä ei kuitenkaan ole ainoa ongelma.
 Applen järjestelmä tuottaa vääriä osumia
 Princetonin yliopiston tutkijat kertoivat  Washington Postissa  rakentaneensa vastaavanlaisen järjestelmän kuin Apple ja tulleensa siihen lopputulokseen, että kyseinen teknologia on vaarallinen.
 Vaarallisuus johtuu siitä, ettei järjestelmä ole täydellinen. Kahdesta eri kuvasta voi syntyä sama tiiviste. Toisaalta hieman kuvaa muuttamalla myös tiiviste muuttuu, jolloin tunnistamista ei tapahdu.
 Applen järjestelmä on jo käänteismallinnettu ja nämä  ongelmat on siinä havaittu . Kun kyse on lasten seksuaalisesta hyväksikäytöstä, väärät osumat voivat aiheuttaa isoa haittaa viattomille henkilöille.
 Tutkijoita harmittaa, että Apple ei ole tehnyt yhteistyötä tietoturvayhteisön kanssa. Omaan tyyliinsä yhtiö katsoi tietävänsä parhaiten, miten asia pitäisi hoitaa. Applelle seula oli vain yksi ominaisuus, jonka se lisää käyttöjärjestelmäänsä.
 Applen saama kritiikki johtuu suurimmaksi osaksi juuri tästä. Puhelimessa tapahtuva seulonta tuntuu henkilökohtaisemmalta kuin palvelintasolla tehty seulonta, vaikka lopputulos on molemmissa sama. Lopulta kyseessä on melko semanttinen ero.
 Ehkä asiaa vain teknisellä tasolla tarkastellut Apple ei voinut uskoa, että semanttisesta erosta voisi nousta näin iso kohu. Jos yhtiö olisi käynyt asiasta keskustelua tietoturvayhteisön kanssa, se olisi saanut tietää, miltä asia näyttää ulkopuolisin silmin.
 Nyt päällimmäisenä on mielikuva siitä, että Applella on laitteisiinsa täysi kontrolli.
 Kaiken kohun jälkeen Applen toimintamalli vaikuttaa erikoiselta, mutta sille on selitys. Yhtiön arvellaan aikovan tulevaisuudessa  läpisalata puhelimista iCloud-palvelimille lähetetyt kuvat . Tällöin yhtiöltä katoaa mahdollisuus päästä käyttäjiensä kuviin käsiksi. Puhelimissa ennen salausta tapahtuva seulonta on Applen tapa varmistaa, että se voi käydä läpi käyttäjiensä tiedostoja tavalla, jota se voi markkinoida yksityisyyttä suojelevana.

Analyysi: Applen päätöksestä seuloa lasten hyväksikäyttöön liittyviä kuvia puhelimissa nousi poikkeuksellinen kohu – miksi?


Summary: Liikemies Jethro Rostedt osti kaksi vuotta sitten Savonlinnan keskustassa sijaitsevan kauppakeskus Kauppalinnan. Myöhemmin omistajuudesta tuli riitaa.  Eilen kaupungin rakennusvalvonta kertoi sulkevansa autioituneen rakennuksen turvallisuussyistä.

Savonlinnassa paljon keskustelua herättänyt ja tyhjilleen jäänyt kauppakeskus Kauppalinna aiotaan purkaa.
 Kauppalinnan tilalle kaavaillaan asuinkerrostaloa ja tarkoituksena on hakea nykyiselle kiinteistölle purkulupa.
 Kohteen omistajaksi epäilty  Jethro Rostedt  kertoi suunnitelmista aiemmin tänään  Turun Sanomille . Ylen tiedustellessa asiasta häneltä suoraan, ei Rostedt suostunut kommentoimaan asiaa millään lailla, mutta vahvistaa lehden tiedot oikeiksi.
 Lehdessä Rostedt ei myönnä omistavansa kohdetta, mutta kertoo edustavansa tahoja, jotka omistavat rakennuksen. Tarkemmin hän ei suostu kommentoimaan asiaa edes Turun Sanomille.
 Vielä eilen Rostedt ei halunnut kommentoida rapistuvan Kauppalinnan tilannetta Yleisradiolle millään tavalla. Tuolloin ilmeni, että kaupungin rakennusvalvonta on kehottanut rakennuksen omistavaa kiinteistöosakeyhtiötä sulkemaan ovet 3. syyskuuta mennessä. Asiaa perustellaan yleisellä turvallisuudella.
 Voit keskustella aiheesta 28.8. klo 23.00 saakka.
 Lue myös:
 Ikkunat rikki, ovet selällään, kellari täynnä vettä – Jethro Rostedin ostama kauppakeskus rapistuu Savonlinnassa, eikä kukaan tiedä nykyistä omistajaa

Liikemies Jethro Rostedt Turun Sanomille: Savonlinnan Kauppalinna puretaan, tilalle nousee kerrostalo


Summary: Suomessa ensimmäisen ja toisen rokoteannoksen välinen aika on pidempi kuin monessa muussa maassa. THL on perustellut valintaa sillä, että pidempi väli antaa paremman ja pitkäkestoisemman rokotesuojan.

Toisen koronarokoteannoksen pistäminen etenee Suomessa hyvää vauhtia, mutta täysin rokotettujen määrässä Suomi on edelleen EU:n keskiarvoa jäljessä. Tämä selviää Oxfordin yliopiston  Our World in Data -projektin  koostamista viranomaistiedoista.
 EU-maista nopein rokottaja on ollut Malta. Saarivaltion terveysministeri  Chris Fearne  ilmoitti aiemmin tällä viikolla, että Malta on saavuttanut 90 prosentin rokotuskattavuuden yli 12-vuotiaissa.
 The Times of Malta -lehden mukaan  Fearne kehui saavutusta maailmanennätykseksi.
 Kun mukaan lasketaan myös alle 12-vuotiaat, joita ei tällä hetkellä rokoteta, koko väestön rokotekattavuus Maltalla on Our World in Datan mukaan noin 80 prosenttia.
 Maltan terveysministeri Fearne on aiemmin sanonut, että rokottamisen nopeaan edistymiseen on kaksi pääasiallista syytä: Malta tilasi EU:n yhteishankintamenettelyn kautta heti niin paljon rokotteita kuin oli mahdollista, ja maassa on tiheä terveysasemien verkko, jonka kautta rokotteet on saatu pistettyä nopeasti.
 Viime aikoina Maltan rokotustahti on tosin ollut hitaampi, kun valtaosa ihmisistä on jo täysin rokotettuja.
 Myös aikaisin rokotusohjelmansa käynnistäneissä Israelissa ja Yhdysvalloissa rokotustahti on hidastunut, ja EU ohitti Yhdysvallat rokotuskattavuudessa heinä-elokuun vaihteessa.
 Suomen EU-keskiarvoa matalampaa täysin rokotettujen osuutta selittää osaltaan se, että Suomessa päätettiin alkuvuonna, että ensimmäisen ja toisen rokoteannoksen väliin tulisi jäädä 12 viikkoa. Tällä hetkellä voimassa oleva annosväli on 8–12 viikkoa.
 Pfizerin ja Modernan koronarokotteiden myyntiluvan mukainen annosväli on 3–4 viikkoa.  THL:n mukaan  tutkimuksissa on kuitenkin havaittu, että pidempi annosväli antaa paremman ja pitkäkestoisemman suojan. Lisäksi annosväliä pidentämällä on voitu antaa ensimmäinen rokoteannos nopeammin suuremmalle osalle väestöstä.
 Monissa muissa Euroopan maissa suositeltu annosväli on kuitenkin lyhyempi kuin Suomessa.
 Esimerkiksi  Saksassa  suositeltu annosväli on Pfizerille 3–6 viikkoa ja Modernalle 4–6. Aiemmin voimassa oli kuuden viikon annosväli, mutta suositusta muokattiin sen jälkeen, kun kävi selväksi, että toisen rokotuksen jälkeen suoja deltamuunnosta vastaan paranee huomattavasti.
 Ruotsi puolestaan suosittaa  Pfizerin ja Modernan rokotteille 7 viikon annosväliä ja  Tanska  5–6 viikon väliä.
 Tanskassa täysin rokotettujen osuus on noussut viime viikkoina vauhdilla. Koko väestöstä täysin rokotettuja on nyt noin 70 prosenttia ja yli 12-vuotiaista 80 prosenttia.
 Tanskan hallitus ilmoitti  tänään perjantaina, että koronaviruksen aiheuttamaa tautia ei enää pidetä yhteiskunnan kannalta kriittisenä sairautena ja 10. syyskuuta kaikista koronavirusrajoituksista luovutaan. Myös koronapassin käytöstä on määrä loppua.
 Terveysministeri  Magnus Heunicke  perusteli rajoituksista luopumista korkealla rokotekattavuudella ja hyvällä tautitilanteella.
 Tanska osti kesäkuun lopulla  1,17 miljoonaa lisäannosta Pfizerin rokotetta Romanialta, joka ei ollut saanut omia rokotteitaan kulumaan. Tuolloin Heunicke sanoi, että lisärokotteiden avulla entistä useampi tanskalainen saa täyden rokotussuojan nopeasti.
 Myös Suomi on ostanut lisärokotteita Romanian ja Bulgarian kiintiöistä. Pääministeri  Sanna Marin  (sd.)  kertoi elokuun alussa , että Suomi on saanut hankittua 200 000 lisärokotteen erän, jonka ansiosta 12–15-vuotiaiden rokotusten aloittaminen ei haittaa muuta rokotusohjelmaa.
 Suomessa hallitus on ilmoittanut tavoittelevansa sitä, että koronarajoitukset voitaisiin purkaa, kun 80–90 prosenttia yli 12-vuotiaista on saanut kaksi koronarokotetta. Esimerkiksi THL:n ylilääkäri  Hanna Nohynek   arvioi viime viikolla Ylelle , että tavoite voitaisiin saavuttaa loka-marraskuun vaihteessa, jos valmistajat toimittavat rokotteita luvatusti.
 Lue myös:
 Uusimmat tiedot koronaviruksesta
 Hallituksen tavoite on vähintään 80–90 prosentin rokotuskattavuus – asiantuntijat kertovat, mitä se koronaepidemian kannalta tarkoittaa
 Milloin Suomessa on rokotettu riittävästi ja miten lasten rokotuksiin pitäisi suhtautua? Lue kymmenen kysymystä ja vastausta koronarokotuksista
 Katso, miten koronatilanne kehittyy ja rokottaminen etenee kunnassasi

Täysin rokotettujen osuus Suomessa on yhä alle EU-keskiarvon – grafiikat näyttävät, miten maiden rokotustahdit vertautuvat


Summary: Kiina ja Liettua ovat kutsuneet suurlähettiläänsä pois asemapaikoiltaan Taiwanin asemasta kehkeytyneen kiistan takia.  Syynä on päätös, jolla Taiwan muutti Vilnassa olevan yhteystoimistonsa nimen vastaamaan itsenäisen valtion nimikäytäntöä.

Vajaat kolme viikkoa sitten, elokuun 10. päivä, Kiina ilmoitti Liettualle, että se kutsuu suurlähettiläänsä pois Vilnasta.
 Samalla se karkotti Liettuan lähettilään Pekingistä. Lisäksi Kiina lopetti tavarajunaliikenteen Liettuaan.  Kiina uhkaa Liettuaa myös raaka-aineiden tuonnin estämisellä  ja on kehottanut Venäjää ja Valko-Venäjää painostamaan Liettuaa.
 Diplomaattisen ja Liettuan taloutta hieman sekoittavan aallokon nostatti Taiwan.
 Kiina suuttui, kun Taiwan muutti Vilnassa olevan yhteystoimistonsa nimen vastaamaan itsenäisen valtion nimikäytäntöä.
 Kiina reagoi aina raskaasti, kun mikä hyvänsä valtio tiivistää suhteitaan Taiwaniin. Taiwan toimii käytännössä kuten itsenäinen valtio, mutta Kiina pitää sitä osana itseään.
 Ei enää Taipein toimisto
 Tähän saakka Taiwanilla on ollut Vilnassa, Liettuassa yhteystoimisto, joka on kantanut nimeä 'Taipein yhteystoimisto Liettuassa'.
 Kesällä tehdyn sopimuksen mukaan toimiston uusi nimi on 'Taiwanin yhteystoimisto Liettuassa'.  Tämä on ensimmäinen kerta Euroopassa, kun nimestä poistetaan pääkaupungin nimi ja tilalle nousee sana Taiwan.
 Toimisto edustaa Taiwania kaikissa Baltian maissa.
 Vastaavasti  Liettua perustaa oman yhteystoimiston Taiwaniin.
 Monen muun Euroopan valtion tavoin myös Helsingissä toimii Taipein yhteystoimisto. Se hoitaa käytännön asioita, viisumeita ja kaupallisia yhteyksiä.
 Suomen yhteyksiä Taiwaniin hoitaa Business Finlandin toimisto Taipeissa.
 Koko maailmassa vain 15 pikkuvaltiota on tunnustanut Taiwanin itsenäiseksi. Muu maailma on tunnustanut Pekingin ja Kiinan kansantasavallan aseman.
 Kommunistinen Kiina uhkaa ottaa Taiwanin haltuunsa vaikka sotatoimin, jos se ei saa saarta suosiolla hallintaansa. Presidentti  Xi Jinpingin  aikana Pekingin uhkailut ovat tiukentuneet. Kiina on myös lisännyt sotaharjoituksiaan ja ilmavalvontaansa kapeassa Taiwanin salmessa.
 Lue lisää:
 Kiina nostaa sotilaallista aktiivisuuttaan – Pommikoneita kohti Taiwania ja rannikkovartiostolle aseidenkäyttöoikeus
 Taiwanin ulkoministeri Joseph Wu Ylelle: Kiinan painostus on lisääntynyt

Liettuan ja Kiinan välille syntyi diplomaattinen kiista suhteista Taiwaniin


Summary: Oikeuden tehtävä on arvioida, muodostaako 77 ihmistä surmannut Anders Breivik edelleen uhan yhteiskunnalle. Oikeuskäsittelyn päivämäärää ei ole vielä päätetty.

Norjassa tuomioistuin ottaa käsittelyyn joukkomurhaaja  Anders Breivikin , 42, ehdonalaishakemuksen, tapauksen syyttäjä  Hulda Karlsdottir  vahvisti perjantaina uutistoimisto Reutersille.
 Breivik suorittaa parhaillaan 21 vuoden vankeusrangaistusta, jonka hän sai surmattuaan 77 ihmistä heinäkuussa 2011. Breivikin Oslon keskustaan asentaman pommin räjähdyksessä kuoli kahdeksan ihmistä. Tämän jälkeen hän tappoi 69 ihmistä Utøyan saarella.
 Breivikin saamaa 21 vuoden vankeusrangaistusta on mahdollista pidentää, mutta kymmenen vuoden jälkeen tuomitulla on oikeus hakea ehdonalaista.
 Aika ja paikka vielä avoinna
 Oslon pääsyyttäjänvirasto on hylännyt Breivikin ehdonalaishakemuksen, mikä tarkoittaa, että anomus siirtyy seuraavaksi oikeuskäsittelyyn, syyttäjä Karlsdottir kertoo Reutersille.
 – Keskeinen kysymys oikeuden kuulemisessa tulee olemaan, onko olemassa välitöntä riskiä siitä, että Breivik uusii vakavat rikoksensa, Karlsdottir kirjoitti sähköpostitse Reutersille.
 Syyttäjänvirasto on esittänyt oikeudelle, että kuuleminen pidettäisiin Telemarkin läänin tuomioistuimessa, koska Breivik suorittaa siellä vankeusrangaistustaan. Toistaiseksi paikkaa tai aikaa kuulemiselle ei ole vielä määrätty.
 Oslon pääsyttäjänvirasto haluaisi pitää käsittelyistunnot vankilan sisällä. Breivikin puolustusasianajaja  Øystein Storrvik  kertoi VG-sanomalehdelle, että hän yrittää järjestää kuulemiset pidettäviksi vankilan ulkopuolella.
 Lue lisää:
 Anders Behring Breivikin hirmuteoista on kulunut tänään kymmenen vuotta – uhreja muistetaan Norjassa monin tavoin
 Ihmisoikeustuomioistuin hylkäsi Breivikin valituksen vankilaoloista – "Päätös lopullinen"
 Korkein oikeus ei käsittele Breivikin valitusta vankilaoloista

Norjassa tuomioistuin kuulee Breivikia – joukkomurhaaja anoo ehdonalaista


Summary: Terveyden ja hyvinvoinnin laitoksen asiantuntija kehottaa matkailijoita olemaan tarkkana siitä, millä edellytyksillä kohdemaa päästää matkailijoita sisään. Käytännöt vaihtelevat ja myös muuttuvat nopeasti.

Ulkomaanmatkojen myynti on vilkastunut.
 Matkatoimistot Aurinkomatkat, TUI Finland ja Tjäreborg kertovat, että matkojen varaaminen on lisääntynyt voimakkaasti kahden viime viikon aikana.
 Aurinkomatkat kertoo tehneensä jopa korona-ajan myyntiennätyksen.
 – Myynti on vilkastunut todella paljon. Puhutaan tuhansista matkoista, mitä tässä kahdessa viikossa on tähän mennessä myyty, Aurinkomatkojen toimitusjohtaja  Timo Kousa  laskee.
 Matkatoimistoissa on pantu merkille, että matkan varanneiden joukossa on aiempaa enemmän perheitä.
 – Kesän aikana ehdottomasti suurimmat asiakasryhmät olivat esimerkiksi pariskunnat ja kaveriryhmät. Nyt on selvästi huomattu, että myös perheet ovat uskaltaneet varata matkoja, TUI Finlandin viestintäpäällikkö  Laura Aaltonen  sanoo.
 Matkoja onkin varattu paljon muun muassa lokakuulle, jolloin koululaiset viettävät syyslomaansa. Kustakin matkatoimistosta kerrotaan, että syyslomaviikoille ajoittuvan loman ovat varanneet tähän mennessä niiden kautta jo arviolta tuhannet asiakkaat.
 Suomalaisten reissuinnostusta ovat matkatoimistojen arvioiden mukaan lisänneet koleaksi kääntyneet säät sekä erityisesti koronarokotusten eteneminen.
 – 12-vuotiaiden rokotusten aloittaminen on näkynyt selvästi varauksissa. Se on helpottanut perheiden matkallelähtöä, miettii Tjäreborgin maajohtaja  Jessica Virtanen .
 Timo Kousan mukaan Aurinkomatkat on seurannut tarkasti, miten kahden rokotteen saaneiden määrän lisääntyminen näkyy myynnissä, ja tulos on selvä.
 – Mitä enemmän kahden rokotteen saaneiden määrä kasvaa, sitä enemmän käy kauppa.
 Mitä korona-ajan reissaajan on syytä ottaa huomioon, lähti sitten paketti- tai omatoimimatkalle? Kysyimme Terveyden ja hyvinvoinnin laitoksen tutkimusprofessorilta  Hannu Kivirannalta .
 1. Voinko matkustaa Suomesta tällä hetkellä ihan minne itse haluan?
 – Suomalaisella on perustuslain mukainen oikeus lähteä Suomesta ja palata takaisin maahan, eli estettä lähtemiselle ei sen mukaan ole. Suosituksemme on kuitenkin, että matkustamista pitäisi vielä välttää, koska pandemia jyllää. Ymmärrämme kuitenkin, että se on vaikeaa ja ihmisillä on painetta päästä matkoille. Matkustettaessa ulkomaille kannattaa noudattaa erityistä varovaisuutta.
 2. Mitä erityisen varovaisuuden noudattaminen tarkoittaa käytännössä?
 – Se tarkoittaa sitä, että huomioi tilanteet, joissa ei pysty noudattamaan hygieniasuosituksia eli esimerkiksi pitämään etäisyyttä muihin tai pesemään käsiä. Tällaisia tilanteita voi tulla konserteissa tai baareissa, joissa saattaa joutua väkijoukon keskelle. Niissä tilanteissa ihminen ottaa koronatartuntariskin.
 3. Mitä minun kannattaa erityisesti huomioida ennen ulkomaille lähtemistä?
 – On ensisijaisen tärkeää tutkia kohdemaan koronatilannetta ja selvittää, millaisia rajaturvallisuustoimenpiteitä siellä on käytössä. Käytännöt ovat vaihtelevia, nopeasti muuttuvia ja sekavia. Ääripäänä on Kiina, joka vaatii, että matkustaja jää maahan tullessaan kolmeksi viikoksi hotellikaranteeniin.
 – Jos on saanut kaksi koronarokotetta, se yleensä helpottaa ulkomaille pääsemistä, sillä monet maat kohtelevat täysin rokotettuja kevennetyin toimenpitein. Yleinen käytäntö on, että täyden rokotussarjan saaminen vapauttaa testeistä. On kuitenkin myös mahdollista, että jotkut maat vaativat negatiivisen testituloksen rokotuksista huolimatta.
 – Jos matkustajalla ei ole esittää joko koronarokotustodistusta tai todistusta sairastetusta taudista, negatiivinen testitodistus toimii yleisesti korvaavana dokumenttina, mikäli testi on otettu 2–3 vuorokautta ennen matkaa. Jos testituloksen tarvitsee, kannattaa selvittää, ehtiikö sen tulos varmasti tulla ennen reissua.
 Euroopan maiden maahantulovaatimuksista löytyy tietoa täältä
 4. Miten toimin Suomeen palatessa?
 – Matkan jälkeiset toimet kannattaa suunnitella etukäteen. Kaksi rokotusta saaneiden ei tarvitse käydä Suomeen palatessa maahantulon yhteydessä koronatestissä, kun viimeisestä rokotusannoksesta on kulunut vähintään 14 vuorokautta. Ei myöskään niiden, joilla on todistus kuuden kuukauden sisällä sairastetusta laboratoriovarmisteisesta koronavirustaudista.
 Lue THL:n sivuilta tarkemmat ohjeet siitä, milloin koronatestissä pitää käydä maahantulon yhteydessä
 5. Voinko käyttää julkisia kulkuneuvoja esimerkiksi siirtyessäni lentokentältä kotiin?
 – Paras olisi tietenkin käyttää omaa autoa tai taksia, mutta jos julkisilla kulkee, kannattaa pitää maskia ja ottaa etäisyyttä muihin ihmisiin.
 6. Olisiko minun syytä olla tapaamatta tuttaviani ulkomaanmatkan jälkeen?
 – Jos joutuu menemään koronatestiin reissun jälkeen, kasvokkain tapaamisia kannattaa välttää tulosta odottaessa. Rokotetuillekin suosittelisin reissun jälkeen maskien käyttöä ja yleistä varovaisuutta silloin, kun he liikkuvat ahtaissa julkisissa tiloissa tai ovat tekemisissä ihmisten kanssa, joille kaksi rokoteannosta ei välttämättä anna riittävää suojaa perussairauden tai iän vuoksi.
 Lähtisitkö tällä hetkellä ulkomaille tai oletko jo käynyt reissussa? Voit keskustella aiheesta lauantaihin 28. elokuuta kello 23:een asti.
 Lue seuraavaksi:
 Lentomatkustus elpyy Euroopassa – Suomeen saapunut italialaisturisti: "Ihanaa päästä lomalle"  (4.8.2021)
 Joku paljasti Jodelissa, että suosikkibloggaajan perhe on nähty lentokentällä: Anna Pastak päätti kertoa suoraan, mitä on tehnyt, eikä kadu  (2.5.2021)
 Lue tästä uusimmat tiedot koronavirustilanteesta maailmalta ja Suomesta

Tuhannet haluavat nyt ulkomaille, ja matkatoimistot takovat jopa korona-ajan ennätyksiä – reissuun lähtijän kannattaa huomioida nämä kuusi asiaa


Summary: Pyhtäällä selvitetään mahdollisuutta perustaa etälennonjohdon keskus Pyhtään lentokentän läheisyyteen. Pienet kentät eri puolilla Suomea halutaan joustavammin esimerkiksi lentotaksiyhtiöiden käyttöön. Monta asiaa on kuitenkin vielä ratkaisematta.

Pyhtään lentokentän vaikuttajatahot suunnittelevat etälennonjohtokeskuksen perustamista Pyhtäälle.
 Keskus voisi tulla esimerkiksi tapahtumakeskus Aeronautica Areenan tiloihin, mutta teknisen ratkaisun etsintä ja toimilupa-asiat ovat vielä kesken.
 – Olemme selvittämässä sen mahdollisuutta. Meidän käsitys on, että jäykästä reittiliikenteestä ollaan pitkällä tähtäimellä siirtymässä kutsutaksityyppiseen joustavampaan, suoriin yhteyksiin perustuvaan lentoliikenteeseen. Etälennonjohto olisi yksi edellytys sille, Pyhtään lentokenttää hallinnoivan Redstone Aeron puheenjohtaja ja lentokapteeni  Esa Korjula  sanoo.
 Varovainen arvio on, että etälennonjohtoa päästäisiin testaamaan ensi vuonna.
 – Asiaa on selvitetty jo varsin pitkälle ja olemme rakentamassa liiketoimintasuunnitelmaa, mutta niin paljon asioita on auki, ettei voi tarkkaan vielä sanoa, koska etälennonjohtokeskus avattaisiin, Korjula sanoo.
 Keskusta varten on jo perustettu Redstone Aeron omistama Beacon Remote Tower Technologies Oy. Sillä ei kuitenkaan ole vielä varsinaista toimintaa. Taustalla vaikuttavat myös  Samuli Suokas  ja Pyhtään entinen kunnanjohtaja  Olli Nuuttila .
 Joustavuutta pienten kenttien aukioloon
 Korjulan mukaan etälennonjohto mahdollistaisi joustavammat lentoliikenneyhteydet pienemmille, hiljaisemmille kentille. Eri puolilla Suomea olevat kentät voitaisiin etänä Pyhtäältä käsin saada nopeammin avattua saapuvaa lentoa varten.
 – Yleensä moni kenttä on auki vain silloin kun reittilento tulee tai lähtee.
 Korjulan mukaan Suomessa on 60–70 pientä lentokenttää, joilla olisi elinkeinoelämän tai vientiteollisuuden näkökulmasta tarvetta nostaa profiiliaan niin, että niille voitaisiin operoida taksikoneilla. Toistaiseksi moni niistä palvelee vain harrastuslentotoimintaa tai silloin kun sää on hyvä.
 Korjulalla on ideoita.
 – Kuhmon musiikkijuhlat voisi esimerkiksi olla sellainen, joka hyötyisi siitä, että esiintyjiä ja miksei kuulijoitakin voisi lennättää musiikkijuhlien aikaan Kuhmon lentokentälle. Pohdimme myös, mitä se tarkoittaisi vaikka Hangon turismille, jos Hangon kenttä nostettaisiin taksikonetasolle, Korjula pohtii.
 Tarkempia neuvotteluja eri kenttien kanssa ei ole vielä käyty.
 Etälennonjohdon mahdollisuutta selvitetään vasta
 Käytännössä lentoja ohjataan etänä kamerajärjestelmän avulla. Sen sijaan, että lennonjohto istuisi lennonjohtotornissa kullakin kentällä, lennonjohto toimiikin etänä joltain toiselta paikkakunnalta.
 – Jos vaikka taksilentoyhtiö ottaa yhteyttä Mikkeliin, että meillä olisi lento tulossa, niin kenttä saadaan avattua etänä Pyhtäältä ja kone ohjataan sinne. Kenttiä voitaisiin saada auki lyhyellä varoitusajalla, Korjula sanoo.
 Suomessa ei vielä ole yhtään etälennonjohtokeskusta. Myös esimerkiksi lennonjohtopalveluita Suomessa tarjoava Air Navigation Services Finland on selvittänyt asiaa.
 Lue lisää:   Lennonjohtoon tulossa suuri mullistus – maakuntien lennonjohto tehdään kohta etänä jopa satojen kilometrien päästä kentästä
 Korjulan mukaan he ovat liikkeellä, koska uudistukset säädöksissä mahdollistavat sen. Nykyään toimiluvan lennonvarmistusta varten voivat saada muutkin kuin valtion organisaatiot.
 Lue lisää:   Kotimaan lentomatkustus ei ehkä palaa lainkaan koronaa edeltäviin määriin – liikemiehille taksilentoja

Pyhtään lentokenttä aikoo lähteä kokeilemaan lennonjohtamista etänä – pienet lentokentät halutaan ripeämmin auki esimerkiksi taksilentoja varten


Summary: Heikki Salmela ei ollut aluksi uskoa esiin tulleita väitteitä työntekijöiden huonoista työoloista. Hän on kuitenkin joutunut muuttamaan käsitystään kohun edetessä. Tilanne otetaan hänen mukaansa vakavasti ja selvitystyö on jo käynnissä.

Hampurilaisketju Hesburger nousi uutisotsikoihin kurjista työoloistaan. Kaksitoista yrityksen entistä ja nykyistä työntekijää kertoi huonoista työoloista Ylelle.
 Ylen haastattelemien työntekijöiden mukaan he ovat joutuneet muun muassa tekemään jopa kymmentuntisia työpäiviä ilman taukoja ja työskentelemään ilman palkkaa.
 Lue myös:   Jasmin Ristolainen ja 11 muuta nuorta kertovat karuista työoloista Hesessä – hampurilaisketjun mukaan joskus ei ole pidetty taukoja
 Hesburgerin perustaja  Heikki Salmela  kertoo yöunien jääneen vähäisiksi viimeisen parin yön aikana.
 – Pahalle tuntuu. Päätin, että tämä asia pengotaan nyt täydellisesti. Lähden itse myös mukaan selvitystyöhön.
 Anonyymit viestit hankala käsitellä
 Heikki Salmela pitää ongelmallisena, että viestipalvelu Jodelista lähtenyt keskustelu on käyty suurimmaksi osaksi anonyymisti.
 – Aluksi en ollut uskoa tätä ollenkaan. Pakko nyt on ollut muuttaa käsitystä.
 Hän kertoo olevansa avoimesti mukana selvitystyössä.
 – Eräs työntekijä lähestyi minua Facebookissa ja annoin hänelle puhelinnumeroni. Haluan että asiat selvitetään. Otamme tämän vakavasti.
 Taustalla työvoimapula
 Ravintola-alalle on ollut viime aikoina hankala saada palkattua uusia työntekijöitä, mikä johtuu ainakin osittain koronasta.
 Heikki Salmela uskoo, että työvoimapula on nyt esiin tulleiden epäkohtien taustalla.
 – Henkilöstöä on ollut vaikea saada. Jos on vain kaksi ihmistä töissä, niin totta kai se on hankala tilanne. Työvoimapula on merkittävä asia.
 Myös Ylen haastattelemat työntekijät kertovat, että työvoimapula ja alimiehitys työvuoroissa on suurin syy ongelmille.
 Palvelualojen ammattiliitto Pamin sopimusasiantuntija  Raimo Hoikkala  arvioi perjantaina Ylelle, että ravintola-alalla on työvoimapulan lisäksi vetovoimahaasteita.
 – Jos nuorta on kohdeltu epäreilusti, niin ei ravintola-ala varmasti tulevaisuudessa houkuta, Hoikkala sanoo.
 Lue myös:   Hampurilaisketjun karut työolot nousivat esiin, ja nyt niitä kommentoi ammattiliitto: "Tämä sotii täysin Hesburgerin vastuullisuuskampanjaa vastaan"
 Epäkohtiin aiotaan puuttua
 Hesburgerilla on nyt edessään selvitystyö, jossa Salmela siis sanoo olevansa itse mukana.
 – Nyt on mentävä eteenpäin. Tulemme tiedottamaan, mitä tästä seuraa ja mitä olemme oppineet.
 Työntekijät ovat kertoneet loputtomasta kiireestä, joka on uuvuttanut ja altistanut virheille.
 – Jää majoneesit laittamatta ja tulee väärä juoma. Yhden ihmisen pitää huolehtia niin järjettömän monesta yhtä aikaa, kertoi Turussa työskennellyt  Viivi Peltonen  Ylelle.
 Salmela itse kertoo olevansa tyytyväinen palveluun, jota on Suomen eri Hesburgereissa saanut.
 – Olette maailman tärkeimpiä tekijöitä. Olen erittäin kiitollinen teistä. Toivottavasti saadaan myös lisää väkeä.
 Voit keskustella aiheesta  Yle Tunnuksella . Kommentointi sulkeutuu 28.8. kello 23.
 Aiheesta aiemmin:
 Jasmin Ristolainen ja 11 muuta nuorta kertovat karuista työoloista Hesessä – hampurilaisketjun mukaan joskus ei ole pidetty taukoja
 Mitä työntekijän pitää kestää? Hesburgerissa työskennelleet nuoret kertoivat kurjista oloista, valvova viranomainen kävi läpi pahimmat epäkohdat
 Hampurilaisketjun karut työolot nousivat esiin, ja nyt niitä kommentoi ammattiliitto: "Tämä sotii täysin Hesburgerin vastuullisuuskampanjaa vastaan"
 Ravintola-alaa vaivaa nyt niin kova työntekijäpula, että jotain on tehtävä – ravintolapomo puuttuisi alan sunnuntailisiin

Hesburgerin työntekijät kertoivat karuista työoloista, eikä perustaja Heikki Salmela ollut uskoa väitteitä – mieli muuttui, ja nyt alkaa selvitystyö


Summary: Juupajoella sijaitsevalla mehiläistarhalla on käynyt kutsumaton vieras kahtena perättäisenä yönä tällä viikolla. Mehiläisharrastaja Leo Järvenpää arvioi, että kyseessä on yksi ja sama karhu, joka palaa hakemaan helppoa ruokaa.

Metsän kuningas, karhu, on tehnyt tällä viikolla selvää Juupajoella sijaitsevasta mehiläistarhasta. Mesikämmen on käynyt ruokailemassa tarhalla sekä keskiviikon että torstain välisinä öinä.
 Mehiläisharrastaja  Leo Järvenpään  pihapiirissä olleet viisi pesää ovat nyt tuhoutuneet.
 – Kyllä se aika karua jälkeä on. Karhu tulee pesälle, kaataa sen ja katsoo, mitä sisällä on. Karhu haluaa syödä sieltä toukkia ja jos on hunajaa tai talviruokaa, ne kelpaavat myös.
 Karhu teki tuhojaan samalla tarhalla myös toukokuun lopussa. Lisäksi se kävi toisen tarhaajan pesillä. Järvenpää arvioi, että kyseessä voi olla sama karhu, joka muistaa hyvän ruokapaikan.
 – Toukokuussa luonnossa on vähän ruokaa, ja karhut tulevat hakemaan toukkia. Nyt elokuussa luonnossa on ruokaa, mutta karhu on tullut silti pesilleni. Se on oppinut, että mehiläispesillä on helppoa ruokaa.
 Tuhotut mehiläispesät sijaitsevat pihapiirissä noin 50 metrin päässä Järvenpään perheen kodista. Ajatus pihalla liikkuvasta pedosta hiukan huolettaa.
 – Ei minua varsinaisesti pelota, koska ajattelen, että karhu ei ole vaarallinen ihmiselle. En ole nähnyt sitä, joten luulen, että se väistää ihmistä. Meillä on kuitenkin pieniä lapsia, ja on mahdollista, että tulee jonkinlainen vaaratilanne, sanoo Leo Järvenpää.
 Hallinto-oikeus jäädytti karhujahdin
 Längelmäveden riistanhoitoyhdistyksen petoyhdyshenkilö  Juha Jokinen  on käynyt paikan päällä toteamassa vahingot ja asentamassa riistakameran. Karhu ei tullut tarhalle perjantain vastaisena yönä.
 – Laitoimme riistakameran, jotta näkisimme, millainen kaveri tai keitä siellä käy. Paikka on sellainen, että ei oikein löytynyt mitattavaa jälkeä, kertoo Juha Jokinen.
 Pirkanmaalle on myönnetty kolme karhun kaatolupaa Mänttä-Vilppulan ja Oriveden välisille alueille. Jokisen mukaan yhden luvan olisi voinut käyttää juuri tähän yksilöön. Karhujahti on kuitenkin pantu jäihin.
 Hämeenlinnan hallinto-oikeus kielsi välipäätöksellään Pirkanmaalle myönnettyjen karhun kannanhoidollisten poikkeuslupien toimeenpanon, kunnes  ympäristöjärjestön tekemät valitukset  on ratkaistu.
 Hallinto-oikeuden esittelijän mukaan Suomen luonnonsuojeluliiton Pirkanmaan piirin valitukset karhunkaatoluvista pyritään ratkaisemaan tavanomaista nopeammalla aikataululla. Tarkkaa aikataulua ei ole tiedossa, mutta valitukset on tarkoitus käsitellä nopeammin kuin normaalin 8–12 kuukauden kuluessa.
 Ongelmia tai vahinkoja aiheuttavan pedon karkottamiseen tai poistamiseen voi hakea poikkeuslupaa Suomen riistakeskukselta tai akuuteissa tapauksissa poliisilta. Tämä on nyt mietinnässä Juupajoella.
 Lue lisää:
 Karhujahti viime tipassa jäihin Pirkanmaalla – metsästäjä: "Kaikki kaatajat eivät halua naamaansa julkisuuteen"

Karhu on tuhonnut samaa mehiläistarhaa jo kahtena yönä Pirkanmaalla – kotipihassa käyvä mesikämmen huolettaa tarhuria


Summary: Öljylämmityksestä luopumisella on ollut iso merkitys, mutta haasteita riittää. Kasvuturpeen korvaaminen kasvualustoissa on yksi niistä.

Joakim Strandin  kasvihuoneviljelmän kesähuoneessa Närpiössä kypsyy oransseja helmitomaatteja, flavorino-tomaatteja, paprikoita ja chilejä.
 Toisessa huoneessa on ympärivuotisessa viljelyssä muun muassa kirsikkatomaatteja ja punaisia helmitomaatteja.
 – Lajit ovat muuttuneet ja muuttuvat koko ajan, sanoo Strand, toisen polven kasvihuoneyrittäjä. Hän on pyörittänyt tilaa vaimonsa kanssa vuodesta 2005.
 Lajien lisäksi paljon muutakin on muuttunut kasvihuoneyrittäjien arjessa 2000-luvulla.
 Luonnonvarakeskuksen pitkän aikavälin  tutkimus  (2004-2017) osoittaa kotimaisen kasvihuoneviljelyn puolittaneen hiilijalanjälkensä ja samanaikaisesti myös kasvihuoneissa käytetyn öljyn määrä on pudonnut peräti 85 prosenttia.
 Myös Strandin tila on ollut ilmastotalkoissa mukana.
 Tilalle on rakennettu jo vuonna 2007 kiinteä polttoainekeskus, jonka myötä polttoöljy korvattiin hakkeella ja turpeella. Öljy on yhä varalla, mutta tarvetta sille ei ole ollut.
 Tuotettavien lajien valikoima on muuttunut siinä missä tuotantotavatkin.  Pasi Takkunen / Yle
 "Hiilijalanjälki pudonnut rajusti"
 Kasvihuoneviljelyn hiilijalanjälki on pudonnut 2000-luvulla 56 prosenttia.
 Toiminnanjohtaja  Jyrki Jalkanen  Kauppapuutarhaliitosta sanoo, että taustalla on useita syitä.
 Öljylämmityksestä luopuminen on keskeinen tekijä. On siirrytty hiilineutraaleihin energiamuotoihin: puupohjaisiin, kuten hakkeeseen ja pellettiin, sekä peltoenergiaan.
 – Samanaikaisesti, kun energiamuodot ovat muuttuneet ympäristöystävällisemmiksi, toimialan satotaso on noussut merkittävästi. Nämä kaikki yhdessä ovat vaikuttaneet siihen, että hiilijalanjälki per tuotettu kilo on pudonnut rajusti.
 Luonnonvarakeskuksen tutkija  Frans Silveniuksen  mukaan satotaso on keskeinen asia, kun tutkitaan kasvihuone - tai mitä tahansa maataloustuotantoa.
 – Satotason noston onnistuminen on monen asian summa. Siihen kuuluvat lämmitys, valaistus, kastelu, lannoitteet, hiilidioksidilannoitus ja kasvualusta.
 Miten käy turpeen kasvualustana?
 Kasvihuoneilla käytetään kasvuturvetta kasvien kasvualustana.
 Samalla, kun energiaturpeen alasajo on jo meneillään, pohditaan myös, että pitääkö kasvuturpeelle löytyä korvaaja ja löytyykö sellaista.
 Silvenius huomauttaa, että hyöty voi hävitä, jos kasvualustan korvaamisen takia sato pienenee.
 – Viljelytekniset ominaisuudet täytyy ottaa huomioon, kun korvataan turvepohjaista kasvualustaa jollain muulla, Frans Silvenius sanoo.
 Lue seuraavaksi :  Turpeesta tehty keksintö siivitti Suomen kasvihuoneet ennätyssatoihin ja levisi maailmalle – nyt siitä luopuminen uhkaa ajaa puutarhurit ahdinkoon
 Parhaillaan on menossa tutkimushanke, jolla haetaan ratkaisua siihen, voidaanko kasvuturpeen rinnalle löytää muita kasvualustavaihtoehtoja.
 Jyrki Jalkanen sanoo, että helppoa ratkaisua ei ole näköpiirissä. Vaihtoehtoisia kasvualustoja voisivat hänen mukaansa olla kaislikkojen kasvimassa tai esimerkiksi rahkasammal.
 – Suurimmat odotukset kohdistuvat metsiin. Sieltä on löydettävissä komponentteja, jotka jo nyt yhdistettynä kasvuturpeeseen toimivat viljelyssä. Mutta nämä ovat vasta ensimmäisiä kokeita ja visioita, Jyrki Jalkanen selvittää.
 Myös kasvihuoneviljelijä Joakim Strand näkee turpeen korvaamisen kasvualustana haasteellisena.
 – Yksi vaihtoehto on kivivilla, mutta se tulee ulkomailta ja riittääkö se kaikille? Kivivillan kohdalla on myös kierrätysongelma. Turpeella sitä ei ole, ja se on kotimaista, Strand miettii.
 Strandin tilalle on investoitu tietokoneisiin, joilla seurataan tarkasti kasvihuoneiden lämmön- ja vedenkulutusta.  "Kasteluvesi mitataan ja melkein punnitaan, paljonko sitä tarvitaan taimille", Joakim Strand sanoo. Pasi Takkunen / Yle
 Närpiöläistilalla vaihdetaan lamput ledeiksi
 Kasvihuoneyritysten määrä on vähentynyt voimakkaasti viime vuosina, mutta pinta-ala on pysynyt melko vakaana. Yrityskoko on ollut kasvussa ja uudet kasvihuoneet ovat vanhoja tehokkaampia.
 Kiinteisiin polttoaineisiin siirtyminen vaatii laitteiston uusimisen ja se on kallis investointi, vaikka itse energia olisikin edullista.
 Frans Silveniuksen mukaan kasvihuoneviljelyn ilmastopäästöjä on mahdollista pienentää tulevaisuudessa edelleen.
 Polttööljyn vaihtaminen uusiutuvaan energiaan on edelleen tärkeä keino, samoin palaturpeen poltosta luopuminen, sekä siirtyminen kohti vihreää sähköä.
 – Myös tuotannon tehostaminen, että saadaan enemmän satoa ja energiankulutuksen pienentäminen, kuten esimerkiksi valaistuksessa led-valoihin siirtyminen.
 Jyrki Jalkasen mukaan kotimainen kasvihuoneviljely on hyvällä tiellä. Yhä parempia tuloksia saadaan yhä useammilta viljelmältä vuodesta toiseen.
 – Espanjalaisen tomaatin hiilijalanjälki on puolen kilon luokkaa per tuotekilo, meillä se on kahden kilon paikkeilla, eli noin nelinkertainen. Mutta meillä on jo viljelmiä, joissa päästään alle espanjalaisten lukemien.
 Strandin tilalla satotaso on noussut viime vuosina. Tilalla on investoitu tietokoneisiin, joilla seurataan kasvihuoneiden lämpötiloja ja mitataan kastelua.
 Seuraavia energiatehokkuuteen liittyviä asioita närpiöläistilalla on lamppujen vaihto ledeihin. Lisäksi tarkoitus on parantaa ylivuotavan kasteluveden talteenottoa ja kierrättämistä.
 Lue seuraavaksi :
 Kasvihuonejätteen kierrätys on kasvavaa liiketoimintaa – tomaattipitäjässä Närpiössä viherjätettä syntyy vuodessa jopa 80 000 tonnia
 Marika Juntikka juo aamukahvinsa kasvihuoneessa eikä kaipaa omaa pihaa kauemmaksi – kun puutarhahype valtasi Suomen, multaa piti alkaa valmistaa kellon ympäri
 Mitä ajatuksia juttu herätti? Voit osallistua keskusteluun lauantaihin 28.8. kello 23 saakka.

Kasvihuoneviljelyn hiilijalanjälki on puolittunut – tällä närpiöläisellä tilalla tuotetut tomaatit tarvitsevat öljyä enää vain lautasella


Summary: Nyt on meneillään tattien huippuvuosi. Lämmin kesä ja runsaat sateet ovat saaneet tatit nousemaan pintaan. Kauden jatkumo on kiinni säästä, mutta arvion mukaan tatteja löytyy syyskuun puoleenväliin saakka.

Tänä vuonna sosiaalinen media on vilissyt kuvia täysistä tattikoreista. Luonnontuotealan toimialajärjestön Arktisten Aromien toiminnanjohtaja  Birgitta Partanen  kuvaa kuluvaa syksyä huippukaudeksi: ahkerimmat poimijat tienaavat useita satoja euroja päivässä. Tateista maksetaan useita euroja ykköslaadun kilolta.
 Muutenkin syksy vaikuttaa poikkeukselliselta, kun esimerkiksi suppilovahveroita on noussut jo, vaikka kyseessä on myöhäisen syksyn sieni.
 Toimitusjohtaja  Loreno Dalle Valla  sieniä ostavasta Dalle Vallasta kertoo, että uusia ostopisteitä on avattu menneellä viikolla ja kiire on sienenostajan päivän sana. Samaa sanoo Sienestä Oy:n yrittäjä  Esko Holopainen .
 Sienien jatko on ostamisen jälkeen jalostustyötä. Osa pakastetaan sellaisenaan, kun taas osa etikoidaan, suolataan, kuivataan tai viipaloidaan.
 Esimerkiksi Sienestän koko tuotanto menee tällä hetkellä kotimaan ravintoloihin. Holopainen kertoo jalostuksen ideana olevan, että tuotteet pyritään tekemään ravintoloissa helposti hyödynnettäviksi.
 – Osa menee myös tuoreena tällä hetkellä eteenpäin, mutta muuten säilötään ja toivotaan, että saadaan myytyä sato eteenpäin ennen seuraavan sienikauden alkua.
 Kuka voi myydä sieniä?
 Esko Holopainen kertoo, että osa sienien myyjistä pääsee jopa useiden tuhansien eurojen tienesteihin. Hänen tiedossaan on myös paikallisia poimijoita, jotka ovat parin–kolmen vuoden säästöillä ostaneet esimerkiksi uuden auton.
 Parhaimmat poimijaporukat tuovat kerralla useita satoja kiloja sieniä.
 – Jos koko kauden käyttää hyödyksi, kun sienikausi alkaa keväällä korvasienellä, kesällä kerää marjoja ja sienillä jatkaa syksyllä aina marraskuulle saakka, niin kyllä tuossa ajassa ehtii ihan hyvin tienata, Holopainen summaa.
 Sienestä Oy:n ostopisteeseen voi tulla periaatteessa kuka tahansa myymään, jos on myyntikelpoista tavaraa tarjolla. Ennen toimeen ryhtymistä kannattaa ottaa mukaan kokenut sienestäjä tai kysyä ostajalta ohjeet.
 – Nyt on valtava tattibuumi, joten tattia ostetaan tällä hetkellä kolmessa eri luokassa.
 Luokat ovat ykkös-, kakkos- ja kolmosluokka. Ykkösluokan tatista maksetaan paras hinta.
 Osa poimijoista, esimerkiksi sotkamolainen  Heikki Tervo , valikoi metsässä sienet, joita poimii. Tervon mukaan vetisen sään jälkeen sieniä pitää valikoida.
 Sienien kerääminen on hänelle hyvä lisätienesti.
 – Puhutaan kuitenkin tuhansista euroista, Tervo sanoo.
 Sotkamolainen Heikki Tervo saattaa olla sienimetsällä viikon jokaisena päivänä. Sipe Myllyniemi / Yle
 Holopaisen tapaan Birgitta Partanen painottaa, että kylmiltään metsään ei kannata lähteä. Tärkeää ovat esimerkiksi sopivat varusteet ja sienituntemus.
 – Asianmukaiset varusteet kannattaa olla. Sienet kerätään koriin, ei muovipussiin. Ne kannattaa myös putsata metsässä.
 Voit keskustella aiheesta lauantaihin 28. elokuuta kello 23:een asti.
 Lue seuraavaksi:
 Tunnistatko 30 tavallisinta sientä? Tiedätkö mitä kannattaa poimia? Tee testi!
 Sienikoulu-sarja Yle Areenassa
 Testaa hallitsetko yleisimmät sienten tuntomerkit

Konkarisienestäjä tienaa jopa tuhansia euroja, ja jotkut ovat ostaneet sienirahoilla uuden autonkin: tattien huippuvuosi on menossa juuri nyt


Summary: Saksan torstaina päättyneet evakuointilennot ehtivät kuljettaa ainakin 4 100 afganistanilaista pois Kabulista. Kansalaisjärjestön mukaan merkittävä osa Saksan palkkalistoilla olleista työntekijöistä jätettiin kuitenkin jälkeen.

Saksa on jättänyt Afganistaniin ainakin 5 000 entistä paikalta palkattua työntekijää perheineen, sanoo saksalainen kansalaisjärjestö Patenschaftsnetzwerk Afghanische Ortskräfte.
 Järjestön päämäärä on auttaa Saksaa palvelleita afganistanilaisia ja heidän perheitään muuttamaan turvallisesti Saksaan.
 Saksan ilmavoimat lopetti torstaina Kabulin evakuointilennot, joiden avulla maasta poistui 5 347 ihmistä, heidän joukossaan 4 100 Afganistanin kansalaista.
 Saksan ulkoministeriön mukaan noin 300 maan kansalaista on edelleen Afganistanissa. Virallista arviota siitä, kuinka monta afganistanilaista entistä työntekijää on jäänyt maahan, ei ole Saksassa annettu.
 – Meidän arviomme on, että ainakin 5 000 jätettiin jälkeen, sanoo afganistanilaisia auttavan järjestön johtaja  Marcus Grotian  uutistoimisto Reutersille.
 Ei lähetystöä, ei papereita
 Saksa on aikaisemmin luvannut, että se huolehtii maata palvelleista afganistanilaisista ja takaa heidän pääsyn Saksaan.
 Grotianin mukaan ongelma lupauksen lunastamisessa on siinä, että Saksan suurlähetystö Kabulissa on kiinni. Tämä tarkoittaa, että ihmiset eivät saa Saksaan matkustamiseen tarvittavia asiakirjoja.
 – Muut maat ovat alkaneet myöntää ja lähettää sähköisiä matkustusasiakirjoja. Tällöin ihmiset pystyvät edes todistamaan, että he ovat entisiä työntekijöitä, Grotian kertoi Reutersille.
 Saksa on sanonut, että lupaus vastaanottaa entiset afganistanilaiset työntekijät pysyy voimassa myös sen jälkeen, kun kaikki evakuointilennot Kabulista päättyvät elokuun lopussa.
 Talibanin mukaan afganistanilaiset, joilla on lupa lähteä maasta, voivat tehdä sen kaupallisilla lennoilla sen jälkeen, kun ulkomaalaiset joukot ovat poistuneet maasta
 Vakuuttelusta huolimatta monet länsimaita palvelleet afganistanilaiset pelkäävät Taliban-liikkeen kostotoimia.
 Lue lisää:
 Uusimmat tiedot Afganistanin tapahtumista
 Suomi onnistui evakuoimaan Afganistanista kaikkiaan 330 henkilöä, puolustusministeri Kaikkosen mukaan terrori-iskut eivät vaikuttaneet lopettamisaikatauluun
 Siviilien evakuointi loppuu Kabulin lentoasemalta lähipäivinä kokonaan – tuhansia ihmisiä jää jälkeen

Kansalaisjärjestö: Saksa jätti Afganistaniin ainakin 5 000 entistä työntekijää perheineen


Summary: Presidentin suosio on laskenut, mutta Joe Biden pystyy edelleen perustelemaan toimiaan Afganistanissa kansan tahdolla. Ellei vielä pahempaa ole tulossa, Yhdysvaltain-kirjeenvaihtaja Mika Hentunen arvioi.

WASHINGTON Joe Biden  saapui torstai-illan tiedotustilaisuuteen vain muutamia minuutteja myöhässä. Yleensä media joutuu vartomaan presidenttiä vähintään puoli tuntia.
 Presidentti oli seurannut tähänastisen virkakautensa synkintä päivää Valkoisen talon uumenissa sijaitsevassa tilannehuoneessa. Siellä hänen seuranaan olivat olleet ulko- ja puolustusministeri sekä asevoimien johto.
 Tärkein peruste Yhdysvaltain joukkojen vetämiselle oli haihtunut savuna ilmaan. Kabulissa torstaina kuolleet 13 sotilasta oli ensimmäiset Yhdysvaltain kuolonuhrit Afganistanissa puoleentoista vuoteen.
 Ääni Bidenin kellossa oli hivenen muuttunut. Tosin vain hivenen.
 Hän sanoi kantavansa vastuun siitä, mitä joukkojen vetämisen ja evakuointien aikana Afganistanissa tapahtuu, mutta toisti, että lähtöpäätös pitää.
 Käytännössä Bidenin kädet ovat olleet sidotut  Donald Trumpin  Talibanin kanssa tekemään vetäytymissopimukseen. Trump sopi, että amerikkalaisjoukot poistuisivat 1.5.2021 mennessä, mikäli Taliban estää hyökkäykset niitä vastaan.
 Biden siirsi takarajaa elokuun loppuun, mutta ei enää pidemmälle. Afganistanissa pysyminen tarkoittaisi käytännössä sitä, että Yhdysvallat joutuisi jälleen lähettämään maahan lisää joukkoja. Jo 20 vuotta kestänyt sotilasoperaatio jatkuisi hamaan tulevaisuuteen.
 Vastaiskuista lähdön hetkillä oli varoitettu, mutta synkkä torstai toi Bidenille uudenkin päänvaivan. Hän kertoi käynnistävänsä nyt myös terroristijahdin.  Sitä hän perusteli lähes samalla sananparrella  kuin  George W. Bush  20 syyskuun 2001 terrori-iskujen jälkeen.
 Yhdysvallat kostaa iskut tavalla tai toisella.
 Kabulin iskuista epäillään Isis K-järjestöä, joka tiedetään Talibanin viholliseksi. Kabulin uhrien joukossa oli Talibanin taistelijoita.
 Yhdysvallat joutuu nyt tahtomattaan terrorismin vastaisessa taistelussa samalle puolelle Talibanin kanssa.
 – En ole missään vaiheessa ollut valmis uhraamaan amerikkalaisia henkiä sen edestä, että Afganistaniin saadaan luotua demokraattinen hallinto. Se ei ollut tehtävämme siellä, Biden sanoi.
 Biden tietää puhuvansa kansan enemmistön äänellä, ainakin vielä. NBC:n viikonvaihteessa julkaisemassa mittauksessa Bidenin vetäytymis- ja evakuointisuunnitelmaa piti kelvollisena vain 25 prosenttia vastaajista, mutta 61 prosenttia oli sitä mieltä, ettei Afganistaniin olisi alunperinkään pitänyt lähteä sotimaan. Yhdysvaltalaiset ovat jo pitkään halunneet joukkonsa pois sieltä.
 Bidenin suosio on laskenut,  mutta viimeisimmissä mittauksissa, joissa Kabulin verilöyly ei vielä näy, se on vajaan 50 prosentin luokkaa. Luvut ovat kymmenisen prosenttiyksikköä korkeammalla kuin Trumpilla neljä vuotta sitten.
 Tilanne on päällä. On vielä liian aikaista vetää johtopäätöksiä.
 Siitä, että Afganistan olisi tahrannut koko Bidenin presidenttikauden. Samalla on kuitenkin liian aikaista väittää päinvastaistakaan.
 Bideniin tuskastuneita poliitikkoja on republikaanien lisäksi omassa puolueessa koko ajan enemmän. Vertaukset Saigoniin, Mogadishuun ja nyt myös Teheraniin sekä Benghaziin iskuun valtaavat alaa myös demokraattileirissä Washingtonissa.
 Yhdysvaltain tiedustelu, jota Biden ei viime viikkoina ole huomioinut riittävästi, varoittaa uusien iskujen mahdollisuudesta Kabulissa.
 Lisää aiheesta:
 Afganistanin tilanteen kehitystä seurataan tässä päivittyvässä artikkelissa
 Ainakin 13 amerikkalaissotilasta ja yli 100 afganistanilaista kuoli itsemurhaiskussa Kabulissa, USA:n mukaan räjähdyksiä oli vain yksi – tämä tapahtumista tiedetään nyt  26.8.2021
 Mikä on Isis-K, joka uhkaa Kabulia? USA ja Britannia varoittivat terrori-iskusta ihmismassojen ympäröimällä lentokentällä jo ennen räjähdyksiä  26.8.2021

Kirjeenvaihtajalta: Joe Biden menetti päällimmäisen perusteensa vetäytymiselle Afganistanista – uusi terroristijahti käynnistyi jo


Summary: Kurikan metsästysseura on hyvä esimerkki siitä, että jäsenistön keski-ikä saadaan yhdistyksessä laskuun aktiivisella nuoristyöllä. Leiri- ja kerhotoiminta muun muassa on tuonut nuoria mukaan. Myös uudet harrastusmuodot kiinnostavat.

Ryhdikkään laavun sisällä tuoksuu vielä tuore puu.
 Uusi laavu on noussut vielä rakenteilla olevan jousiammuntaradan kupeeseen. Metsästyskausi on alkanut ja kaatosateesta huolimatta paikalle on löytänyt iso joukko nuoria seura-aktiiveja.
 Kurikan metsästysseuran puheenjohtaja  Tommi Teerimäki  on tyytyväinen.
 – Ei tässä ole vielä monta kertaa makkaratulilla istuttu, Teerimäki paljastaa.
 Metsästäjäliitto palkitsi Kurikan Metsästyseuran vuoden metsästysseurana. Kurikassa on ansioiduttu mm. nuoristyössä.  Birgitta Vuorela / Yle
 Noin 650 jäsenen Kurikan metsästyseura Etelä-Pohjanmaalla on hyvä esimerkki siitä, että uusia jäseniä saadaan mukaan, kun kynnykset lajin pariin tehdään mahdollisimman mataliksi.
 Metsästäjäliitto palkitsi seuran tänä vuonna vuoden metsästysseurana. Perusteluissa mainitaan muun muassa ansiot nuorisotyön saralla.
 Ensimmäinen onnistuminen ei unohdu
 Kimmo Rintanen  on mukana useammassa työryhmässä, joissa metsästysharrastuksen tulevaisuutta pohditaan nuorisotyön kannalta.
 Hänen mukaansa on lähdettävä liikkeelle siitä, mikä metsästyksessä on olennaista, eli riistasta.
 Kurikan metsästysseura on pitänyt paikallisille eräkerhoa ja isännöinyt valtakunnallisia Metso-leirejä. Muun muassa näissä yhteyksissä on vartavasten järjestetty nuorille mahdollisuus saada riistaa.
 – Sen sijaan, että itse seisoo tutulla passipaikalla, voi jättää oman pyssyn puun nokkaan ja ottaa nuoren siihen. Kun hän saa sieltä elämänsä ensimmäisen onnistumisen, se on hieno kokemus sillekin, joka mahdollisuuden on tarjonnut.
 Metsästystä harrastavista moni todella muistaa ensimmäisen onnistuneen riistalaukauksen lopun ikänsä. Niin myös Kimmo Rintanen.
 – Omani oli rusakko, isäni ajamana.
 Leireiltä ja kerhoista oppia käytäntöön
 10-vuotias  Iida-Maria Rintanen  ja 14-vuotias  Aaro Ratavaara  ovat molemmat löytäneet metsästyksen pariin isän mukana.
 Aarolla metsästyskortti on ollut taskussa jo muutaman vuoden ajan, Iida-Maria valmistautuu tutkintoon parhaillaan. Takana on kuitenkin jo useampi vuosi harrastusta.
 – 6-vuotiaana sain harrastuspyssyn aloin ampua sillä kotona, kertoo Iida-Maria.
 Vaikka Kurikassa pyörinyt eräkerho ja Metso-leirit ovat tuoneet nuoria lajin pariin, kummankaan kaveripiiristä ei montaa metsästyksestä innostunutta löydy.
 – Olen yrittänyt houkutella mukaan, joku on lähtenytkin, kertoo Aaro.
 Aaro Ratavaara 14v on jo kokenut eränkävijä.  Birgitta Vuorela / Yle
 Iida-Maria opiskelee parhaillaan metsästäjätutkintoa varten. Ilmakiväärillä ampuminen on tuttua ja jousikin sopii käteen, mutta yksi asia metsästysharrastuksessa on eniten mieleen.
 – Oman koiran kanssa kulkeminen on kivointa, kertoo Iida-Maria, jolla on jo oma karhukoira.
 Aarolla on jo useamman vuoden kokemus eräkerhosta ja valtakunnallisista Metso-leireistä, joita Kurikan metsästysseura on isännöinyt. Sieltä saa hyvän pohjan tositoimiin, jotka huipentuvat siihen, kun itse pyydetty riista valmistetaan ruuaksi.
 Riistaruoka valmistuu yleensä yhdessä isän tai papan kanssa. Yksi on kuitenkin ylitse muiden.
 – Mumman laittama rusakko, vastaa Aaro empimättä, kun riistaherkkua udellaan.
 Eettiset kysymykset ovat tärkeä osa nuorisotyötä
 Metsästysharrastus on perinteisesti periytynyt vanhemmilta lapsille.
 Kaava toimii yhä, mutta myös muita teitä lajin pariin täytyisi löytää, että tulevaisuudessakin porukkaa löytyisi esimerkiksi pitämään sorkkaeläinkantaa kurissa.
 Nuorisoleireillä osallistujia on ollut eri puolilta Suomea, erilaisin taustoin. Leirillä asioita voi opettaa kädestä pitäen.
 – Ai näinkö tuli tehdään? Kaiken voi näyttää ja he huomaavat, että ei tämä vaikeaa ollutkaan, kertoo Kimmo Rintanen.

 Tekemisen ohella on helppo tuoda esiin jokamiehenoikeuksia, metsästyslakia ja metsästyksen etiikkaa.
 – Kyllä se etiikka pitää olla siellä, koska kaikki perustuu kestävään käyttöön. Se on peruskulmakivi, sanoo Kimmo Rintanen.
 Yhteistyötä, kenneltoimintaa ja uusia tuulia
 Metsästysseurojen pariin hakeudutaan nykyään muistakin kuin perinteiseen metsästykseen liittyvistä syistä.
 Se laajentaa harrastajakuntaa osaltaan.
 – Koiraharrastus ja kenneltoiminta esimerkiksi tuovat koko ajan enemmän väkeä mukaan, muistuttaa Tommi Teerimäki.
 Koiraharrastus tuo seuraan jäseniä. Kurikkaan on vasta perustettu kanakoirajaos edistämään seisovien koirien harrastusmahdollisuuksia.  Birgitta Vuorela / Yle
 Metsästysseura voi hyötyä monenlaisesta yhteistyöstä. Kurikan metsästysseura tekee yhteistyötä muun muassa kalastusseurojen ja seurakunnan kanssa.
 – Toiminnasta saadaan monipuolista ja monia kiinnostavaa, kun siihen otetaan mahdollisimman monta eri tahoa mukaan.
 Panostukset uusin harrastusmuotoihin ovat nekin omiaan tuomaan uutta väkeä mukaan. Jousimetsästys esimerkiksi, on nouseva trendi ja sitä varten on Kurikassa rakentumassa rata.
 Uudet ihmiset tuovat uusia idoista, sanoo Kurikan metsästysseuran puheenjohtaja Tommi Teerimäki. Birgitta Vuorela / Yle
 – Harrastuneisuus kasvaa uusien lajien myötä. Mitä enemmän on harrastajia, sitä suurempaa on myös lajin hyväksyttävyys, sanoo Kimmo Rintanen.
 Osasyy metsästyseurojen ukkoutumiseen on siinä, että jäseneksi voi olla vaikea päästä. Kurikassa jokainen hakemus käsitellään tapauskohtaisesti.
 – Jatkossakin tarvitaan lisää jäseniä. Uudet ajatukset tulevat uusien ihmisten mukana.
 Lue seuraavaksi:
 Ville Lepistö ampui hirven jo 15-vuotiaana ja on siksi poikkeus - valmistaa saaliinsa itse: "On ekologisempaa syödä lähimetsässä kasvanutta riistaa"
 Hirvieläinkolarien määrät kasvussa - syynä valkohäntäpeurojen kannan räjähdysmäinen kasvu, jonka säätely metsästyksellä ei ole onnistunu t

Määrätietoinen nuorisotyö pysäytti metsästyseuran ukkoutumisen Kurikassa – "Uudet ajatukset tulevat uusien ihmisten mukana"


Summary: Hesburgerin nykyiset ja entiset työntekijät kertoivat Ylelle tehneensä töitä palkatta ja pitkiä työpäiviä ilman taukoja. Kysyimme valvovalta viranomaiselta kommentit työntekijöiden kuvaamiin tilanteisiin.

Kaksitoista Hesburgerin nykyistä ja entistä työntekijää  kertoi eilen Ylelle  epäkohdista pikaruokaketjun työoloissa.
 Haastateltavat nostivat esille muun muassa työn tekemisen ilman taukoja ja palkkaa sekä puutteet työhön perehdyttämisessä. Monelle heistä Hesburger oli ensimmäinen oikea työpaikka.
 Kävimme läpi seitsemän kokemusta yhdessä Etelä-Suomen aluehallintoviraston työsuojelun vastuualueen johtajan  Päivi Laakson  ja työsuojelutarkastaja  Tarmo Järvisen  kanssa.
 Lue myös:  Jasmin Ristolainen ja 11 muuta nuorta kertovat karuista työoloista Hesessä – hampurilaisketjun mukaan joskus ei ole pidetty taukoja
 1. Onko työntekijän suostuttava tekemään työtä ilman palkkaa?

 Omalla ajalla ei tarvitse tehdä töitä. Työntekijällä on kuitenkin velvollisuus noudattaa työvuorolistaan merkittyjä työvuoroja.
 Ylelle puhuneet Hesburgerin työntekijät kertovat, että työvuoroissa on niin kiire, että he ovat joutuneet tulemaan etukäteen töihin tai jäämään työvuoron jälkeen tekemään töitä selviytyäkseen heille osoitetuista tehtävistä.
 – Jos ravintola menee kiinni yhdeksältä, siinä on puoli tuntia aikaa sulkea paikka. Siinä ajassa pitää tilittää rahat, pestä parilat ja lattiat, hoitaa tiskikone, tyhjentää roskikset, juoma-astiat... Ei se aika riitä yhtään mihinkään, yksi haastatelluista sanoi.
 Miten kuuluisi menetellä tilanteissa, joissa työntekijä kokee, ettei hän kiireen takia ehdi tekemään työvuoron aikana kaikkia hänelle määriteltyjä tehtäviä?
 – Palaute pitää antaa esimiehelle. Työnantajan on järjestettävä työvuorot sillä tavalla, että kaikki työtehtävät ehtii annetussa ajassa tekemään, sanoo työsuojelutarkastaja Tarmo Järvinen.
 Hesburger-ketju työllisti viime vuonna Suomessa noin 5 400 henkilöä. Antti Haanpää / Yle
 2. Pitääkö työtä tehdä ilman taukoja?

 Jotkut Ylelle puhuneet Hesburgerin työntekijät kertovat työskennelleensä kymmenen tunnin pituisia päiviä ilman taukoja. Se ei ole työehtosopimuksen mukaan sallittua.
 Työehtosopimuksen mukaan työntekijällä on oltava vähintään yksi kahvitauko, kun työvuoron pituus on yli neljä tuntia.
 Mikäli työnantaja ei pysty järjestämään työn luonteesta johtuen varsinaista taukoa, tulee työntekijällä olla mahdollisuus nauttia virvokkeita työn lomassa.
 Mitä virvokkeiden nauttiminen työn lomassa käytännössä tarkoittaa?
 – Se tarkoittaa sitä, että työntekijällä on oltava oikeus lyhyeen taukoon. Käytännössä virvokkeiden nauttiminen työn lomassa tarkoittaa juomataukoa tai kahvitaukoa, jonka aikana työn on keskeydyttävä hetkellisesti, Järvinen kertoo.
 Yli kuuden tunnin työpäivän aikana työntekijällä on oltava lisäksi mahdollisuus ruokataukoon. Se on vähintään puolen tunnin lepoaika tai riittävän pitkä tauko, jonka aikana ehtii ruokailla. Ruokataukoa ei lasketa työajaksi, jos työntekijä saa sen aikana poistua vapaasti työpaikalta.
 3.Saako työntekijä työskennellä kymmentuntisia päiviä?

 Matkailu-, ravintola- ja vapaa-ajan palveluita koskevan työehtosopimuksen mukaan työvuoron pituus on enintään 10 tuntia. Kymmenen tunnin pituisia työvuoroja ei kuitenkaan saa teettää kohtuuttomasti.
 Työntekijän suostumuksella aikaa voidaan pidentää yli kymmeneen tuntiin.
 Matkailu-, ravintola- ja vapaa-ajan palveluita koskeva työehtosopimus on yleissitova. Se tarkoittaa sitä, että jokaisen ravitsemusalalla toimivan työantajan on sovellettava työehtosopimusta.
 Pikaruokaravintoloissa työskentelee kuitenkin paljon alaikäisiä. Alle 18-vuotias saa tehdä vain 8-tuntisia päiviä ja alle 15-vuotias enintään seitsemän tuntia päivässä.
 Hesburger on suomalainen pikaruokaketju, jonka kotimaassa toimivien ravintoloiden verollinen myynti oli viime vuonna 217 miljoonaa euroa. Antti Haanpää / Yle
 4. Saako työnantaja laittaa työntekijät työskentelemään päivästä toiseen kiireessä, ilman taukoja?

 – Jos työntekijä ei voi toistuvasti pitää kahvitaukoja tai lakisääteistä ruokataukoa, kuulostaa työn mitoituksessa olevan jotain vialla, sanoo Etelä-Suomen aluehallintoviraston työsuojelun vastuualueen päällikkö Päivi Laakso.
 Laakson mukaan työssä saa olla satunnaisia päivän aikana ohimeneviä ruuhkahuippuja, mutta tauottomuus ei saa olla jatkuvaa tai toistuvaa.
 Työnantaja vastaa työn mitoituksesta eli siitä, että käytössä olevien työntekijöiden määrä on sellainen, että työntekijät ehtivät pitää taukoja, eikä kenenkään turvallisuus tai terveys vaarannu töissä.
 5. Onko ok, että työntekijä syö eväänsä varaston tai pukuhuoneen lattialla?

 Työpaikalla on oltava taukotila jossakin muodossa.
 Hesburgerin työntekijät kertovat Ylelle, että joissakin hampurilaisketjun ravintoloissa ei ole erillistä kahvihuonetta. He kertovat syövänsä eväänsä pahimmillaan varaston tai pukuhuoneen lattialla.
 – Varasto tai pukuhuoneen lattia, eikä pukeutumis- tai suihkutilat ole koskaan asianmukainen ruokailutila. Näin asia ei saa olla työpaikalla, sanoo työsuojelutarkastaja Tarmo Järvinen.
 Lue myös:  Hampurilaisketjun karut työolot nousivat esiin, ja nyt niitä kommentoi ammattiliitto: "Tämä sotii täysin Hesburgerin vastuullisuuskampanjaa vastaan"
 6. Voiko työntekijän lähettää kotiin aiemmin kuin työvuorolistaan merkitty työvuoro päättyy ilman, että koko työvuorosta maksetaan palkkaa?

 Kaikki Ylelle puhuneet työntekijät kertovat joutuneensa tekemisiin niin kutsutun kotiuttamisen kanssa.
 “Kotiuttamisella” työntekijät viittaavat siihen, että työntekijää pyydetään lähtemään töistä aikaisemmin kuin tämän työvuorolistaan merkitty vuoro päättyy. Loppuajan palkkaa ei työntekijöiden mukaan makseta.
 – Työntekijällä on oikeus pitää kiinni työvuorosta. Jos työvuorolistaa muutetaan, se vaatii molempien osapuolten suostumuksen, sanoo Tarmo Järvinen.
 Hesburger toimii Suomen lisäksi ulkomailla. Antti Haanpää / Yle
 7. Saako työntekijän laittaa tekemään työtehtäviä, joihin häntä ei ole perehdytetty?

 Hesburgerin työntekijät kertovat kokeneensa perehdyttämisen työtehtäviin riittämättömäksi. Jotkut työntekijät kertovat tilanteista, joissa he ovat joutuneet töihin keittiöön ilman, että heille on esimerkiksi opetettu purilaisten paistamista. Vain harvoille oli kerrottu taukokäytännöistä.
 – Perehdyttäjän pitää arvioida, kuinka paljon yksittäinen työntekijä tarvitsee perehdyttämistä. Ensimmäisessä työpaikassa oleva työntekijä tarvitsee enemmän perehdyttämistä kuin jo pitkään työelämässä ollut, Tarmo Järvinen aluehallintovirastosta sanoo.
 Pitääkö työnantajan informoida työntekijää esimerkiksi siitä, että hänellä on oikeus pitää tauko yli neljän tunnin työvuoron aikana?
 – Kyllä, taukokäytännöistä pitää kertoa työntekijälle. Osa perehdyttämistä on se, että opastetaan työpaikan käytäntöihin, työsopimuksiin ja työlainsäädäntöön, kertoo Järvinen.
 Onko työehtosopimuksen tai työlainsäädännön antaminen luettavaksi riittävää?
 – Ei riitä, että ensimmäisessä työpaikassa työnnetään pelkästään luettavaa. Se ei ole työlainsäädännön mukaista, Järvinen sanoo.
 Työsuojelutarkastaja huomauttaa, että työnantajan pitää järjestää myös esimiehelle aikaa perehdyttämiseen.
 – Uuden työntekijän perehdyttäminen ei tule normaalin työn päälle, vaan siihen on oikeasti varattava aikaa, sanoo Tarmo Järvinen.
 Lisää tietoa työntekijän oikeuksista löydät  aluehallintovirastojen työsuojelun verkkosivuilta . Neuvonta-apua saa työsuojeluviranomaisen  valtakunnallisesta puhelinneuvonnasta .
 Voit keskustella aiheesta Yle Tunnuksella   lauantaihin 28.8.2021 kello 23 saakka.
 Lisää aiheesta:
 Jasmin Ristolainen ja 11 muuta nuorta kertovat karuista työoloista Hesessä – hampurilaisketjun mukaan joskus ei ole pidetty taukoja
 Hesburgerin työntekijät kertoivat karuista työoloista, eikä perustaja Heikki Salmela ollut uskoa väitteitä – mieli muuttui, ja nyt alkaa selvitystyö
 Hampurilaisketjun karut työolot nousivat esiin, ja nyt niitä kommentoi ammattiliitto: "Tämä sotii täysin Hesburgerin vastuullisuuskampanjaa vastaan"

Mitä työntekijän pitää kestää? Hesburgerissa työskennelleet nuoret kertoivat kurjista oloista, valvova viranomainen kävi läpi pahimmat epäkohdat


Summary: Suomi pyrkii tekstiiliteollisuuden mallimaaksi muun muassa luomalla uusia puupohjaisia kuituja ja kierrättämällä tekstiiliä ensimmäisten joukossa maailmassa. Se tarkoittaisi yli miljardin euron investointeja ja noin 17 000 uutta työpaikkaa.

Tekstiilikierrätyksen pilottilaitoksella Paimiossa vaatejätekasat odottavat syksyä. Silloin ihmisten loppuun käyttämistä vaatteista ja teollisuuden tekstiileistä aletaan tehdä täällä uutta tekstiilimateriaalia.
 Tekstiilikuitujen mekaanista kierrätystä ja kierrätyskuitujen käyttöä raaka-aineena aloitellaan nyt ensimmäisten joukossa maailmassa.
 – Se on se ensimmäinen linkki, jolla pystymme todistamaan, että suljettu kierto on mahdollinen. Eli voidaan palata oikeasti tekstiiliin. Vastaavia keskuksia on Euroopassa ehkä viisi kappaletta, joissa tähän pyritään, mutta olemme tällä hetkellä varmasti kärkikastissa, sanoo VTT:n tutkimusprofessori  Ali Harlin .
 Paimiossa pian käynnistyvä tekstiilijätteen kierrätyslaitos on ensimmäisiä maailmassa. Nyt käytöstä poistetut vaatteet odottavat vielä muuntautumistaan uusiksi kuiduiksi. Markku Sandell / Yle
 Pikamuodin kriisi avaa markkinat uudenlaiselle vaateteollisuudelle
 Suomen tekstiiliala on heräilemässä vuosikymmenien hiljaiselon jälkeen. Ala kurkottelee saastuttavan ja paljon parjatun tekstiiliteollisuuden uuden aikakauden mannekiiniksi. Käynnissä oleva tekstiiliteollisuuden murros mahdollistaa uuden liiketoiminnan ja työpaikkojen syntymisen Suomeen, arvioidaan VTT:n ja Suomen Tekstiili&Muoti ry:n laatimassa  tiekartassa .
 Sen mukaan alalle voitaisiin saada arviolta 1,2 miljardin euron edestä investointeja ja noin 17 000 uutta työpaikkaa. Vastaavaa ei ole nähty alalla vuosikymmeniin.
 – Tähän johtaa tietysti se kriisi, johon kansainvälinen pikamuoti on joutunut. Kaikki isot tuottajat, jotka toimivat alalla, ovat antaneet suoran lupauksen omistajilleen, että he muuttavat toimintatapaa, jotta pystyvät toimimaan vielä seuraavalla vuosikymmenellä ja ollakseen hyväksyttyjä toimijoita, Harlin sanoo.
 VTT:llä ja monissa yrityksissä uskotaan, että tekstiiliteollisuudesta tulee Suomelle vientituote. Samalla maailman päästöt vähenevät.
 – Näkemys on, että Suomi voisi toimia Pohjois-Euroopan alueella merkittävämpänäkin kierrättäjänä. Mahdollisuudet ovat miljoonatonniluokkaan päästöjen vähentämisessä hiilidioksidissa, Harlin sanoo.
 Ali Harlin
 Sama materiaali palaa vaatteeseen uudelleen
 Tekstiilien kierrätys on osa laajempaa kokonaisuutta, jossa myös uudet selluloosapohjaiset kuidut kiertävät täysin palvelleina vaatteina takaisin kuiduksi ja sitä kautta uusiksi vaatteiksi.
 Selluinnovaatioista tunnetuin lienee vast'ikään pörssiin listautunut jyväskyläläiläinen Spinnova. Se on laajentanut VTT:n laboratoriomittakaavassa toteuttaman puukuituja langaksi muokkaavan prosessin tuotannolliseen mittakaavaan. Infinited Fiber Companyn innovaatio puolestaan tekee tekstiilijätteestä uutta tekstiilikuitua.
 Suomella on etunaan muun muassa se, että alaa ei sido tiukka raami, kuten monia maita, joissa on vanha perinteinen tuotantoketju käytössä.
 Spinnovan toimitusjohtaja ja toinen perustaja Janne Poranen ja puukuitukankaasta valmistettu takki. Isto Janhunen /Yle
 Suomessa heitetään tekstiiliä pois yli satamiljoonaa kiloa vuodessa. Yksi iso laitos pystyisi kierrättämään tämän kaiken.
 – Me pystymme palauttamaan arvokkaat tekstiilimateriaalit takaisin kiertoon. Se on päätehtävämme. Tämä on se selkeä puuttuva palanen, mitä tarvitsemme, että tekstiilien kiertotalous ja kierrätysliiketoiminta Suomessa edistyy, sanoo asiakkuus- ja kehitysvastaava  Henna Knuutila  Rester Oy:stä.
 Rester Oy avaa teollisuuden käyttämiä tekstiileitä Paimion kierrätyslaitoksen kuidunavauslinjastolla kuiduksi ja myy kierrätyskuitua teollisuuden tarpeisiin. Rester valittiin juuri Sitran  kiinnostavimpien kiertotalousyritysten listalle .
 Rester Oy:n linjastolla jätetekstiilistä tuotettua uutta kuitua. Markku Sandell / Yle
 EU-maissa pitää järjestää käytöstä poistettavien tekstiilien keräys kierrätykseen viimeistään vuonna 2025. Suomessa valtakunnallinen poistotekstiilien keräys käynnistyy vuoteen 2023 mennessä. Nyt keräystä järjestetään  isoissa kaupungeissa ja vaatekaupoissa .
 – Selvästi tämä herättää mielenkiintoa. Luulen, että kahden vuoden päästä tilanne on aivan toinen kuin tällä hetkellä. Ne tekstiilimateriaalit, joita pystytään mekaanisesti kierrättämään, varmasti kiertävät, Knuutila sanoo.
 Tällä hetkellä ainakin Paimiossa vielä opetellaan ja selvitetään, miten tekstiilikuidun kierrätys lähtee pyörimään. Monikerroksiset, useita materiaaleja sisältävät vaatteet ovat ainakin vielä hankalia kierrätettäviä.
 – Toppatakit ja paljettimekot ovat haasteellisia, sanoo Lounais-Suomen jätehuollon projektipäällikkö  Markku Kokkonen .
 Rester Oy:n Henna Knuutila. Markku Sandell / Yle
 Lue myös :
 Julia Thurén esiintyy aina tässä samassa mekossa, mutta miksi sitä pidetään omituisena? Nämä 4 seikkaa selittävät, miksi ostamme jatkuvasti uutta
 Tekstiilien kiertotalouteen pannaan nyt paljon paukkuja – suomalaisyritys tekee vanhoista farkuista uusiokuitua, joka voisi korvata puuvillaa
 Tutkijat toppuuttelevat puutekstiili-intoa – puukuiduilla vaikea korvata halpoja kilpailijoita
 MOT seurasi lähettimillä kierrätysvaatteiden matkaa köyhiin maihin ja pyysi tutkijaa laskemaan hiilijalanjäljen – vaaterallin päästöt vastaavat tuhansia Lontoon-lentoja
 Vaatekaaoksen selättänyt Katri Kallio, 35, omistaa vain 50 vaatetta – Katso video, miten elämä helpottui ja ilmasto kiittää
 Vaatehäpeä on paikallaan, jos kertakäyttömuoti maistuu – Jenni Haukion pukusuunnittelija työskentelee Louis Vuittonilla, mutta innostuu tylsistä vaatteista
 Puuvilla loppuu – vaateteollisuuden on nyt pakko keksiä uusia vaihtoehtoja tilalle
 Muotisuunnittelija Rolf Ekroth käytti oljista tehtyä kangasta uuteen mallistoonsa – upouuden materiaalin loi suomalainen energiajätti

Pikamuodin kriisi toi vipinää Suomen tekstiilialalle – visioissa siintää Pohjois-Euroopan johtajuus kierrätyskuiduissa sekä 17 000 uutta työpaikkaa


Summary: Yli 100 000 amerikkalaista on sairaalassa koronaviruksen johdosta. Kesäkuun lopulla vastaava luku oli 16 000. Deltamuunnoksen jyllätessä eniten uusia tartuntoja todetaan maan eteläosissa.

Yhdysvalloissa 101 433 ihmistä on sairaalahoidossa koronaviruksen johdosta, ilmenee maan terveysviranomaisten perjantaina julkaisemista tilastoista.
 Sairaalaan joutuneiden ihmisten määrä on kaksinkertaistunut viimeisen kuukauden aikana.
 Perjantaina ilmoitettu luku on suurin sitten viime tammikuun, jolloin Yhdysvalloissa mitattiin koko pandemian ajan korkein määrä sairaalahoitoa vaativia koronapotilaita. Tuolloin sairaaloissa oli yli 142 000 koronapotilasta.
 Rokotuskampanjan laajentuessa sairaalahoitoa vaativien potilaiden määrä laski merkittävästi alkuvuodesta, ja kesäkuun lopulla maan sairaaloissa oli vain 16 000 koronapotilasta, uutistoimisto Reuters raportoi.
 Sairaalahoitoa tarvitsevien määrä alkoi kuitenkin nosta, kun herkästi leviävästä deltamuunnoksesta tuli kesän mittaan Yhdysvaltojen hallitseva koronavirusvariantti.
 Etelässä sairaalat täynnä
 Nyt sairaalahoitoon joutuneiden koronapotilaiden määrät kasvavat ympäri maata, mutta suhteessa eniten epidemian viimeisin vaihe on koetellut maan eteläosia.
 Yhdysvaltain terveysviranomaisten mukaan eniten koronaviruspotilaita on väkirikkaissa osavaltioissa Floridassa, Texasissa ja Kaliforniassa. Yli 95 prosenttia tehohoitopaikoista on parhaillaan käytössä Alabamassa, Floridassa ja Georgiassa.
 Valkoisen talon johtava koronaneuvonantaja  Anthony Fauci  arvioi aikaisemmin tällä viikolla, että Yhdysvalloissa koronavirusepidemia on mahdollista saada hallintaan alkuvuodesta 2022, mikäli rokotustahtia pystytään kiristämään.
 Tällä hetkellä noin 61 prosenttia Yhdysvaltain aikuisväestöstä on saanut ainakin yhden koronarokotteen.
 Lue lisää:
 Tuoreimmat tiedot koronaviruksesta
 Yhdysvalloissa deltamuunnoksesta on tulossa rokottamattomien lasten sairaus – koulut vaativat nyt rokotuspassia

Yhdysvalloissa koronapotilaiden määrä sairaaloissa kaksinkertaistunut kuukaudessa


Summary: Moottoriteillä on ollut suuria ruuhkia, kun kymmenet tuhannet ihmiset ovat lähteneet pakoon rannikkoseuduilta ja alavilta mailta Louisianan ja Mississippin osavaltioissa. Hurrikaani voimistui nopeasti nelosluokkaan viisiportaisella asteikolla.

Hurrikaani Idan odotetaan rantautuvan Yhdysvaltoihin vielä sunnuntain aikana.
 Meksikonlahdella etenevä hurrikaani on voimistunut ennustettua nopeammin nelosluokkaan viisiportaisella asteikolla. Tuulen nopeus myrskyalueella on yltänyt jopa 67 metriin sekunnissa.
 Hurrikaani voi olla jopa voimakkaampi kuin hurrikaani Katrina, joka aiheutti valtavaa tuhoa New Orleansissa vuonna 2005.
 – Tästä tulee yksi voimakkaimmista hurrikaaneista, joka iskee mihin tahansa Louisianaan, sitten ainakin 1850-luvun, Louisianan kuvernööri  John Bel Edwards   sanoi lehdistötilaisuudessa  lauantaina.
 Hurrikaanin odotetaan aiheuttavan rannikolle hengenvaarallisen myrskyvuoksen eli merenpinnan nopean nousemisen.
 Sekä Louisianan että Missisippin osavaltioihin on julistettu poikkeustila. New Orleansin asukkaita on kehotettu poistumaan kaupungista.
 Rakennuksia on pyritty suojaamaan hiekkasäkein ja ikkunoiden eteen kiinnitetyin laudoin.

Nopeasti voimistunut hirmumyrsky Ida lähenee Yhdysvaltain etelärannikkoa – "Yksi voimakkaimmista hurrikaaneista sitten 1850-luvun"


Summary: Tenterfieldinterrieri on uusi koirarotu Suomessa. Kennelliiton tietojen mukaan Suomeen on rekisteröity vain 9 tenterfieldinterrieriä. Kennelliiton Harri Lehkonen ennustaa rodun suosiolle presidentillistä nostetta.

Tasavallan presidentti  Sauli Niinistön  perhe on saanut uuden jäsenen koiranpennusta. Presidentin puoliso  Jenni Haukio  kertoo asiasta  Facebookissa  ja  Twitterissä .
 – Perheeseemme on liittynyt uusi jäsen, tenterfieldinterrierin pentu – Osku, Haukio kirjoittaa.
 Osku-nimen saanut koiranpentu on rodultaan tenterfieldinterrieri. Tenterfieldinterrieri on australialainen koirarotu, jota Kennelliiton nettisivuilla luonnehditaan vahvaksi, aktiiviseksi, ketteräksi, monipuoliseksi ja kätevänkokoiseksi työterrieriksi.
 Luonteeltaan rotu on itsevarma, oppivainen ja isäntäväelleen uskollinen. Tenterfieldinterrieri on kooltaan pieni koira, sillä se on alle 30 senttimetriä korkea.
 Presidenttiparin edellinen koira Lennu nousi kansansuosikiksi ja jopa kansainväliseen maineeseen. Lennu kuoli aivolisäkekasvaimeen toukokuussa.
 Suomessa vain 9 yksilöä, presidentillinen näkyvyys lisää suosiota
 Kennelliiton hallituksen puheenjohtaja  Harri Lehkonen  kertoo, että tenterfieldinterrieri varsin uusi koirarotu Suomessa. Tähän mennessä Suomessa on rekisteröity vain 9 tenterfieldinterrieriä viimeisten kahden vuoden aikana.
 – Toissavuonna niitä rekisteröitiin 6 ja viime vuonna 3. Kuluvan vuoden lukemia ei vielä tiedetä, Lehkonen lukee Kennelliiton tilastoja.
 – Mistä lie presidenttipari on keksinyt juuri tämän rodun, hän pohtii.
 Lehkonen tuntee terrierit hyvin, sillä hän on vaimonsa kanssa kasvattanut jo 50 vuotta kettuterrierejä. Hän on käynyt myös Australiassa ja toiminut siellä ulkomuototuomarina koiranäyttelyissä, jossa oli myös tenterfieldinterrierejä mukana.
 Hän tietää, että Suomessa on yksi koirankasvattaja, joka on tuonut maahan muutaman tenterfieldinterrierin Australiasta ja teettänyt pentueen. Kaikki tenterfieldinterrierit Suomessa ovat siis peräisen samalta kasvattajalta.
 Lehkonen uskoo, että rotu tulee varmasti yleistymään lähivuosina Suomessa presidentillisen statuksen myötä.
 – Pennunkyselijöitä on tulossa varmasti jonoksi asti. Kyllä tämä nostetta aiheuttaa, sillä näitä on hyvin verrattuna moniin muihin uusiin rotuihin, Lehkonen myhäilee.
 Tenterfieldinterrieri tunnetaan seurakoirana ja maatilojen hiirentappajana
 Kennelliiton hallituksen puheenjohtaja Harri Lehkonen kertoo, että tenterfieldinterrieri tunnetaan Australiassa perinteisesti seurallisena maatilojen rottakoirana, niin sanottuna “hiirentappajana”, joka pitää hiiret, rotat ja muut pienpedot loitolla - vähän samaan tapaan kuin jackrusselinterrieri Englannisssa.
 – Ulkonäöltään tenterfieldinterrieri muistuttaa myös kääpiöpinseriä, joka on saksalainen seurakoira. Tenterfieldinterrierin luonne on reipas, vilkas ja iloinen maatilan seurakoira, eli oikein kiva koira, Lehkonen analysoi.
 Hän uskoo, että kyseessä on hyvin terve rotu, sillä tenterfieldinterrieri on maatiaiskantaa ja maatiloilla eivät perinteisesti sairaat yksilöt menesty.
 Erilaisia terrierejä on maailmassa ja Suomessa runsaasti, mutta juuri tämä terrierirotu on harvinainen.
 – Jos rotu on Suomessa harvinainen, niin ei se kovin yleinen rotu ole Australiassakaan, Lehkonen taustoittaa.
 Kansainvälinen kennelliitto on rekisteröinyt yli 400 koirarotua maailmassa, joista Suomessa on rekisteröitynä noin 330, Kennelliiton Lehkonen kertoo. Suomi on siis tunnettu siitä, että täältä löytyy melkeinpä kaikkia maailman koirarotuja monipuolisesti.

Presidenttiparin uusi koira Osku on tenterfieldinterrieri – asiantuntija kertoo, millaisesta otuksesta on kyse


Summary: Afganistanilainen nainen ehti paeta kotoaan juuri, kun Talibanin joukot tunkeutuivat taloon. Dramaattisessa päiväkirjassaan hän kertoo, miten hän pääsi tyttärensä kanssa lentokentälle suomalaisten luo Talibanin hallitseman kaupungin läpi.

Päiväkirjansa ensimmäisessä osassa  nainen kertoi Kabulin valtauksesta ja paon suunnittelusta. Kirjoittajan turvallisuuden takia Yle ei julkaise hänen nimeään tai yksityiskohtia, joista hänet voisi tunnistaa.
 "Etsivätkö talibanit minua?"
 Tänään on todella huono päivä. Näen Facebookissa kuvan naisesta, jonka käsissä ja hartioissa oli talibanien pahoinpitelyn jälkiä. Olen kotona ja alan heti kirjoittaa tietokoneelleni, sillä nämä kauheat tapahtumat eivät ikinä saa unohtua historiasta.
 Talibanit vartioivat ulkona, mutta he eivät tiedä, että kirjoitan heidän hirmuteoistaan. He ovat väärässä, jos luulevat pystyvänsä vaientamaan meidät.
 Kaikki uutiset tuntuvat kertovan talibanien rikoksista, väkivallasta ja sorrosta. Huoleni kasvaa. Perheeni ottaa minuun jatkuvasti yhteyttä. Mietin, etsivätkö talibanit minua? Onko heillä lista etsimistään henkilöistä? Onko nimeni siinä listassa?
 Ikävöin suuresti tytärtäni, joka asuu avioeron jälkeen mieheni ja hänen vanhempiensa luona. Hän oli yleensä perjantaisin luonani. Tänään en tapaa tytärtäni, ja ikävä saa minut pois tolaltani.
 Istun keskellä huonetta. Aivoni pysähtyvät hetkeksi, en pysty toimimaan. Yritän kerätä huoneesta tavaroitani, mutta kehoni ei enää toimi. Minusta tuntuu, että en pysty päättämään, mitä minun tulisi tehdä. En pysty syömään enkä nukkumaan kunnolla.
 Käyn mielessäni läpi kaikkia niitä asioita mitä aikojen saatossa olen tehnyt.
 Olin itsenäinen ja aktiivinen nainen. Tein töitä ja opiskelin iltaisin yliopistossa.
 Olen työskennellyt viime vuodet sellaisessa ammatissa, jossa olin hyvin perillä Afganistanin tilanteesta. Silti en voinut edes kuvitella talibanien paluuta valtaan. Tein myös yhteistyötä ulkomaalaisten kanssa. Joka tilanteessa kerroin asioista avoimesti ja rehellisesti ja myös kritisoin rohkeasti monia. Ajattelin, että totuuden kertominen auttaisi yhteiskuntaa eteenpäin.
 Talibanit eivät tule antamaan anteeksi mitään näistä.
 En koskaan voinut edes kuvitella tällaisia päiviä, joita nyt koemme.
 Yritän hengittää syvään ja olla miettimättä liikaa.
 Tällä hetkellä tärkeintä on pysyä rauhallisena ja rukoilla. En voi tehdä muutakaan. Aina kun joku soittaa, yritän vaikuttaa rauhalliselta. Kukaan ei tiedä,  miten vaikea viime viikko  on minulle todellisuudessa ollut.
 Kaikki tuntuu kuin unelta. Sen hyväksyminen, että koko elämäni on hajonnut palasiksi, tuntuu mahdottomalta.
 "Tungen huivin suuhuni, jotta kukaan ei kuulisi kun huudan"
 Ystäviäni ja työkavereitani pääsee nyt joka päivä lähtemään Kabulista ulkomaille. Olen iloinen siitä, että heidän henkensä pelastuu. Samalla syvä ja outo yksinäisyyden tunne on täyttänyt koko olemukseni. Pomoni soitti ja kertoi, että hänkin pääsee ulkomaille. Minua kukaan ei ole vielä huolinut.
 Minusta tuntuu, että en enää kestä olla yksin. En käy enää Facebookissa, vaikka haluaisinkin pysyä ajan tasalla uutisista. En tee niin, koska en halua tulla epätoivoisemmaksi. Minun on pakko kestää ja vastustaa kiusausta olla avaamatta nettiä.
 Aamulla rupean keräämään tavaroitani. Joudun jättämään kotini, sillä minun on pakko mennä perheeni luokse. En millään kykene enää jatkamaan yksin tässä kauheassa tilanteessa.
 Haluaisin jättää kaikki tavarani vielä toistaiseksi tänne ja vain lähteä, mutta vuokranantaja ei siihen suostu. Hän sanoi, että minun on otettava koko omaisuuteni mukaan. Tavaroita on niin paljon. Niitä on tullut ostettua ison perheen tarpeiksi. En millään jaksa kerätä niitä kaikkia.
 Olen huolissani tyttärestäni ja ikävöin häntä. Minun on päästävä näkemään hänet.
 Kahteen päivään en ole saanut häneen yhteyttä. Lapsen isän puhelin on kiinni. Soitan hänen isoäidilleen. Kerron, että haluan viedä lapseni mukanani, minne ikinä lähdenkin. Mutta lapsen isoäiti kieltäytyy.
 Voin todella huonosti. En voi edes kuvitella elämää ilman tytärtäni. Olen valmis kuolemaan, mutta en anna kenenkään ottaa häntä pois minulta. Yritän WhatsAppin kautta olla yhteydessä lapseni isään. Onneksi hän vastaa. Sanon hänelle:
 – Sinä lupasit, että antaisit tyttäreni tulla luokseni. Lupasit puhua vanhemmillesi asiasta.
 Jonkin ajan päästä soitan hänelle uudestaan. Hän vaikuttaa vihaiselta ja sanoo, että hänen vanhempansa eivät hyväksy tyttären luovuttamista. Hän valittaa, että on joutunut kahden tulen väliin.
 Minä itken ja pyydän saada lapseni luokseni. Hänen vanhempansa itkevät, ettei lasta saisi päästää minun luokseni.
 – Mitä helvettiä tämä tilanne on, mieheni sanoo. Rukoilen ja anelen, että hän puhuisi vielä vanhemmilleen. Lopetan puhelun.
 Oi Jumala, viime päivinä olen tuskaillut ja valittanut talibanien tulosta, siitä että en pääse enää töihin tai yliopistoon. Olen rukoillut omani, perheeni ja myös muiden ihmisten puolesta. Olen myös kestänyt tuskaa, mutta sitä tuskaa en tule kestämään, jos viet minulta tyttäreni. Tungen huivin suuhuni, jotta kukaan ei kuulisi kun huudan. Minä vain huudan ja huudan. Näin yritän rauhoittaa itseäni.
 Havahdun lapsen isän lähettämään viestiin. Hän lupaa yrittää parhaansa saadakseen vanhempansa suostumaan. Anelen, että hän ei riistäisi tytärtäni minulta. Lopulta hän sanoo, että voin huomenna tulla hakemaan lapsen. Sillä hetkellä oloni yhtäkkiä helpottuu. Onneksi Jumala kuuli rukoukseni. Huomenna menen hakemaan häntä.
 “Kun lähestyn ulko-ovea, huomaan talibanien auton”
 Herään viideltä ja pyydän talonmieheltä, että hän auttaisi löytämään auton ja muutaman ihmisen, jotka voisivat auttaa tavaroiden kantamisessa. Kasaamme omaisuuteni muutamassa tunnissa autoon ja lähetän kaikki siskoni luokse. Annan avaimeni pois vuokranantajalle. Olen epätoivoinen, sillä joudun jättämään kotini.
 Kyyneleet silmissäni astun talon portaita alas. Kun lähestyin ulko-ovea, huomaan talibanien auton. Aluksi en usko niiden olevan talibaneja, mutta kun autosta nousee aseistautuneita miehiä, ymmärrän tilanteen. Kyseessä todella ovat talibanit.
 Sydämeni melkein pysähtyy. Yritän pysyä rauhallisena ja jään tuijottamaan heitä. He lähestyvät ja puhuvat talon ulko-ovella muutaman ihmisen kanssa. Sen jälkeen he astuvat nauraen sisälle taloon. Yritän näyttää normaalilta, mutta rukoilen hiljaa. Kun he ovat menneet sisälle, hengitän syvään ja nousen nopeasti autoomme.
 Tunteeni ovat ristiriitaiset. Olen sekä peloissani että onnellinen, sillä ehdin poistua asunnostani juuri ennen talibaneja. Mietin, että jos olisin jäänyt ja he olisivat tulleet tekemään kotietsintää, olisin varmasti saanut sydänkohtauksen pelkästä pelosta.
 Valta on nyt talibaneilla. Luulen, että he tekevät kotietsintöjä selvittääkseen, kuka asuu missäkin ja mikä on kenenkin ammatti. Pelkään, että kotietsinnät jatkuvat talosta taloon, kunnes minut ja tuhannet kaltaiseni ihmiset on tunnistettu. Talibanin mielestä olemme rikollisia.
 Menen ensin tyttäreni isovanhemmille. Minua pelottaa, mutta olen toiveikas. Kun vihdoin näen tyttäreni, halaan häntä tiukasti ja itken ääneen. Hän on osa sydäntäni.
 Juon isovanhempien luona kupillisen teetä. Otan tyttäreni mukaani, ja iltapäivällä lähdemme vanhempieni luo. Siskoni ja muut ilahtuvat suuresti nähdessään meidät. Sanon äidilleni, että viime aikoina en ole pystynyt syömään tai nukkumaan kunnolla. Nyt haluan levätä.
 Samalla hetkellä saan puhelun tuntemattomalta mieheltä.
 Puhun tämän suomalaisen miehen kanssa, ja kerron tilanteestani. Mies kysyy, kuinka kaukana vanhempieni talo on lentokentältä ja pyytää minua toimittamaan minusta ja tyttärestäni valokuvat hänelle. Olen huolissani perheestäni, sillä talibanien näkökulmasta he ovat rikollisia, koska ovat kasvattaneet minunlaiseni tyttären. Pyydän miestä auttamaan myös vanhempiani ja isoisääni, jotta pääsisimme kaikki yhdessä lentokentälle. Mutta hän kieltäytyy, ja käskee minua tulemaan ainoastaan tyttäreni kanssa tai ei ollenkaan.
 Sanon perheelleni, etten jätä heitä yksin enkä lähde. He kuitenkin rukoilevat minua lähtemään turvalliseen paikkaan ja jättämään heidät Jumalan armoille. Ilmoitan suomalaiselle miehelle, että hyvä on, tulen ainoastaan tyttäreni kanssa.
 Kyyneleet silmissämme halaan äitiäni ja hyvästelemme toisemme. Pyydän heitä antamaan minulle anteeksi. Kerron, että olen heille paljosta velkaa, enkä voi ikinä mitenkään hyvittää kaikkea sitä, mitä he ovat minun hyväkseni tehneet.
 Isäni ja isoisäni ovat silloin moskeijassa, joten joudun lähtemään hyvästelemättä heitä. Veljeni lähtee saattamaan minua. Olemme jo matkalla, kun isäni soittaa. Hän itkee ja hyvästelee minut. Hän pyytää minua pitämään huolta itsestäni ja jättämään minut Jumalan huomaan. Sydämeni murtuu, sillä Kabul ei ole enää entisensä. Perheet joutuvat tahtomattaan hyvästelemään ja eroamaan toisistaan.
 Suomalainen mies soittaa minulle uudestaan. Hän lähettää minulle toisen numeron, johon minun pitää soittaa. Numerosta vastaa henkilö, joka kertoo sijaintinsa ja neuvoo minua lähtemään kohti lentokenttää. Lähdemme veljeni ja hänen vaimonsa kanssa kentälle.
 Matkalla on paljon ruuhkaa. Näemme talibaneja. Veljeni käskee minua piilottamaan puhelimeni, kunnes pääsisimme heidän ohitseen. Onneksi autoja on paljon, joten talibanit eivät pysäytä meitä. Pääsemme erääseen paikkaan, jossa veljeni käskee minua poistumaan autosta. Hän pysäköi autonsa kadunkulmaukseen ja käskee vaimoaan odottamaan. Lähdemme veljeni kanssa eteenpäin.
 Lentokentän portin edessä on paljon ihmisiä. Hetken tuntuu, että litistyn puristuksiin ihmismassassa. Veljeni kantaa laukkuani, ja minä pidän tiukasti kiinni tyttärestäni. Yritän ottaa hänet syliin, mutta olkalaukkuni on kovin painava. Olin ottanut mukaani tietokoneen ja sen kovalevyn. Pystyn juuri ja juuri kantamaan tytärtäni.
 Otan tukevia askeleita, jotta pysyisin pystyssä, koska muuten jäisimme ihmismassan jalkoihin. Tyttäreni on peloissaan. Kuulemme laukauksia, ja rauhoittelen lasta. Ne ampuvat vain ilmaan. Yritän koko ajan puhua hänelle, jotta hän ei pelästyisi.
 Edessämme on syvä vesilammikko, ja sen toisella puolella sotilaita. Minun oli käsketty huutaa Suomi, kun näen suomalaisia sotilaita. Veljeni huutaa: Suomi! Sotilaat kääntyvät minuun päin ja tarkistavat nimeni.
 On jo hämärää, joten sotilaat pyytävät minua laittamaan kännykkäni valon päälle ja pitämään sitä ylhäällä, jotta eivät kadottaisi minua. He käskevät minua lähtemään eteenpäin. Annan kännykkäni veljeni käteen ja yritän pujotella ihmismassan läpi. On pakko mennä vesilammikon läpi. Hyppään veteen ja nostan jälleen tyttäreni syliini. Vettä on yli polvien korkeudelle ja se on likaista. Mutta vaihtoehtoja ei ole. Samalla joudun hyvästelemään veljeni.
 Suomalaiset sotilaat saavat kovalla työllä minut eteenpäin autoon ja kuljettavat meidät muiden evakuoitavien luokse.
 Olen todella kiitollinen suomalaisille. He kohtelevat minua hyvin, antavat ruokaa ja auttavat, että saisin nukuttua. Olen kuitenkin hereillä myöhään. Ilmoitan perheelleni, että olen kunnossa ja lentokentän sisäpuolella.
 “He kohtelevat minua ihmisenä”
 Monen kauhean päivän jälkeen pääsen vihdoin hengähtämään. Olen päässyt turvaan. Minun ei tarvitse enää pelätä, milloin talibanit tulevat perääni.
 Olen silti huolissani perheestäni. Yritän tavoittaa ystäviäni, jotka yrittivät myös päästä lentokentälle.
 Kolme kollegoideni perhettä pyrkii Australiaan, mutta he eivät ole onnistuneet pääsemään lentokentälle useista yrityksistä huolimatta. Pyydän heitä laittamaan sähköpostia ja kysymään neuvoa australialaisilta sotilailta. He kertovat, että sotilaat eivät pysty hakemaan heitä, vaan heidän pitäisi omin keinoin päästä kentän sisäpuolelle. Tämä vaikuttaa lähes mahdottomalta.
 Selitän heille, mitä ohjeita minulle annettiin, miten kuljin vesilammikon läpi ja miten suomalaiset sotilaat, joilla oli kädessään Suomen lippu, auttoivat minua heti. Selitän heille, että näistä kaikista asioista oli sovittu etukäteen.
 Pesen vaatteeni, jotka likaantuivat vesilammikossa. Mukanani on vain yhdet varavaatteet minulle ja tyttärelleni. Lentokentällä tyttäreni soittaa isovanhemmilleen, että on päässyt turvallisesti lentokentän sisäpuolelle.
 Joku suomalaisista avustajista kysyy jatkuvasti, onko meillä kaikki hyvin vai tarvitsemmeko vettä, ruokaa tai jotain muuta. Vastaan heille kaiken olevan hyvin. Olen sydämeni pohjasta kiitollinen. He kohtelevat minua ihmisenä.
 Ilma Kabulissa on kuuma, ja selaan koko päivän nettiä. Yritän pysyä ajan tasalla tilanteesta. Myöhään iltapäivällä meidän lentomme aika on tullut. Meille on kerrottu, että lentokone lähtee kello 18. Kävelemme kohti sotilaskonetta ja jäämme jonoon. Nousemme järjestyksessä lentokoneeseen.
 Kestää puolitoista tuntia ennen kuin kaikki saadaan koneeseen ja pääsemme lähtemään Kabulista kello 19.30. Olen matkustanut aikaisemminkin, mutta tämä on erilainen lento. Tunnen suurta surua kotimaani tilanteesta ja siitä, että jouduin eroamaan perheestäni. Tuntuu niin tuskalliselta, että on pakko lähteä pois pysyäkseen hengissä. Yritän lohduttaa itseäni muistuttamalla, että nyt olemme turvassa.
 “Olen vihdoin turvassa”
 Olemme sotilaskoneessa kolmen tunnin ajan. Me kaikki istumme polvillamme, emmekä pysty edes suoristamaan jalkojamme. Tyttäreni nukahtaa syliini. En pysty liikkumaan, joten käteni, jalkani ja koko kehoni puutuvat. Joka paikkaan särkee.
 Koneessa sotilaat yrittävät pitää meistä huolta. Inhimillisyyden tunne ja heidän apunsa nostavat kyyneleet silmiini. Kyllä inhimillisyyttä on olemassa. Toki talibanit ovat myös ihmisiä, mutta ero heidän ja näiden sotilaiden välillä on kuin yö ja päivä.
 Pääsemme Georgiaan. Turvatarkastuksen jälkeen meidät ohjataan odotusaulaan. Siellä on paljon perheitä. Jotkut ovat menossa Ruotsiin tai Norjaan ja osa taas Suomeen. Meidät ohjataan Suomeen menevien ryhmään. On yli keskiyön ja olen äärimmäisen väsynyt. Yritän lepuuttaa silmiäni. Muutaman tunnin kuluttua meille ilmoitetaan, että valmistaudumme lentämään Suomeen.
 Lento Georgiasta Suomeen sujuu hyvin. Lentokone on melkein tyhjä. Kunpa olisi ollut mahdollista pelastaa ja auttaa lisää vaarassa olevia ihmisiä.
 Pääsemme perille Helsinkiin, ja minulla on vain ohuet vaatteet päälläni. Kabulissa ilma oli erittäin kuuma, mutta täällä ilma tuntuu Kabulin syksyltä. Lentokentällä on jo valmiina viltit ja pientä syötävää. Soitan videopuhelun äidilleni ja siskolleni. Kerron heille, että olen päässyt turvallisesti Suomeen. He ovat iloisia puolestani.
 En osannut aavistaa, että tarkastukset lentokentällä kestäisivät näin kauan. Passimme tarkastetaan perusteellisesti, ja kasvojamme verrataan tarkasti passikuvaan. Virkailijat kysyvät kaikenlaista. Meiltä otetaan myös koronatesti. Minulle kerrotaan, että seuraavaksi asiani siirtyy Maahanmuuttovirastolle.
 Sen jälkeen meidät siirretään toiseen paikkaan, jossa meiltä otetaan biometriset tunnisteet kuten sormenjäljet ja valokuvia kasvojen molemmilta puolilta. Tämä tuo mieleeni Hollywood-elokuvat, joissa poliisit ottavat rikollisilta valokuvat ja sormenjäljet ihan samalla tavalla.
 Ymmärrän ja arvostan suomalaisia viranomaisia. He tekevät parhaansa pitääkseen maansa turvassa ja siksi tämä prosessi on niin tarkka. En odottanutkaan heiltä vähempää. Tämän jälkeen meidät siirretään vastaanottokeskukseen.
 Olen käynyt Suomessa aikaisemminkin. Siksi Suomi ei tunnu vieraalta. Tuntuu todella hyvältä, että Suomi auttoi ja pelasti henkeni. Olen äärimmäisen kiitollinen kaikille, jotka tekivät parhaansa saadakseen minut ja tyttäreni turvaan.
 En ole enää yhtä ahdistunut. Seuraan kuitenkin edelleen koko ajan tiiviisti Afganistanin uutisia, ja olen huolissani perheestäni ja muista ihmisistä. Sitä huolta tulen kantamaan elämäni loppuun asti. Olen kuitenkin onnellinen itseni ja tyttäreni puolesta. Olemme vihdoin turvassa.
 Kirjoittaja on pitänyt päiväkirjaa Ylen pyynnöstä.
 Lue ja kuuntele lisää Afganistanista:
 Maailmanpolitiikan arkipäivää -ohjelma: Taliban murskasi naisten haaveet Afganistanista
 Afganistanin tilanteen  hetki hetkeltä -seuranta
 Kuusi päivää, jotka veivät vapauteni – Kabulissa piileskelevä nainen kirjoittaa Ylelle elämänsä muuttaneesta viikosta

Talibanit olivat jo kotiovella, kun pako Suomeen alkoi – Yle julkaisee afganistanilaisnaisen päiväkirjan kaoottisesta Kabulista